Si Nur Misuari sarong Filipinong pulitiko, dugong Tausug, asin dating lider kan Moro National Liberation Front.\nSi Nur MIsuari\nNur Misuari kaibahan si Kjartan Sekkingstad\nNag'adal siya sa Unibersidad kan Pilipinas bilang sarong iskolar asin siya nagin sarong estudyanteng aktibista. Nagin man siyang sarong paralektura sa sinabing unibersidad, sa adal na political science. Kan mga taon 1960, saiyang tinogdas an Mindanao Independence Movement na an katuyohan iyo an pagmukna nin sarong nasusuway asin nagsasadiring estado na islamiko, putol asin dai sakop kan Filipinas, sa Habagatan kan Mindanao.\nAn Movimientong pinundar niya iyo an nag'ama kan Moro National Liberation Front, na enot naghahagad nin reporma, alagad, kan mga taon 1972-1976, an grupong ini nakibokbokan sa militar kan gobyerno, pero mayong inabtan an saindang pakikilaban. Tuminulas siya sa Saudi Arabia, asin nagbalik sana kan mahale sa pwesto si Ferdinand Marcos kan taon 1986.\nKan 2007, nakarsel siya huli sa kargong terorismo. Kan Desyembre 20, 2007, pigsayumahan kan Korte an saiyang petisyon na makapyansa pero ngane si kairiba niyang pito tinugotan sa pyansang 100,000 pesos. Kan Abril 2, 2008, an dating rebeldeng lider na si Muslimin Sema asin alkalde kan syudad nin Cotabato, sinalidahan siya komo lider kan M.N.L.F. Kan Abril 25, 2008 tinugotan man giraray siyang magpyansa, sa pagkuyog kan pagboot kan grupong seguridad sa Gabinete.\nNag'aatubang nin mga kasoLiwaton\nAn Departamento nin Hustisya nagsangat nin kasong rebelyon laban ki Misuari asin ki Ustadz Habier Malik saka 59 pang iba katakod kan madugong pagsakyada kan mga tauhan niya sa Siyudad nin Zamboanga kun saen poon Septyembre 9, 2013 ginatos na tawo an nagkagaradan asin sobra sa sampolong ribong harong an tuyong sinulo kan mga rebelde. An grupo ni Misuari nandarakop nin mga sibilyan asin ginamit ining kalasag ninda sa saindang paglaban sa gobyernong tropa\nSa Misuari asin saiyang kairiba kinasuhan nin kargong rebelyon asin paglapas sa Akta Republika Nu. 9851, an akta tituladong "The Philippine Act on Crimes Against International Humanitarian Law, Genocide and other Crimes against Humanity".\nMga retrato ni Nur Misuari\nPighale si Misuari komo pamayo kan MNLF\nPhilippine Center for Investigative Journalism: Nur Misuari\nKinua sa "https://bcl.wikipedia.org/w/index.php?title=Nur_Misuari&oldid=191687"\nLast edited on 22 Mayo 2020, at 03:38\nHuring binago an pahinang ini kaitong 22 Mayo 2020, alas 03:38.


ALMA TSAPTER 7\nAn mga tataramon ni Alma na saiyang pinagbalangibog sa mga katawohan nin Gideon, na uyon sa saiyang sadireng talaan.\nSi Cristo imumundag ni Maria--- Saiyang palulu-agon an mga gapos nin kagadanan asin darahon an mga kasalanan kan saiyang mga katawohan --- Sinda na nagsolsol, binunyagan, asin magsusunod sa mga kasugoan magkakaigwa nin daeng kasagkorang buhay --- An kaatian dae makakamana nin kahadean nin Diyos --- Kapakumbabaan, pagtubod, paglaom, asin pagkamoot iyo an mga kaipo.\nHilnga sakuyang namumutan na mga katugangan, nahihiling nindo na ako pinagtugutan na magpadigde sa saindo, kun kaya ako naghingoha na makipag-olay sa saindo sa sakuyang lengguwahe; iyo, sa paagi kan sakuyang sadireng nguso, nahihiling na iyo ini an pinaka-enot na pangyayari na ako makapagtaram sa saindo sa paagi kan mga tataramon nin sakuyang nguso, ako na sa kabilugan yaon sana sa tukawan nin paghuhukom, na grabeng gayo an mga pinagigibo na tanganing ako mayo nang panahon na makapagdulok sa saindo.\n2 Asin kuta na dae ako makapagpadigde sa panahon na ini kun bako na sakuyang ipinagtao an tukawan nin paghuhukom sa iba, na iyo an magtagapamahala bilang karibay ko; asin an Kagurangnan sa sobrang pagkaherak nagtugot na ako dapat na gayong magpadigde sa saindo.\n3 Asin hilnga, ako nakapagpadigde na igwa nin dakulang mga paglaom asin grabeng pagmamawot na ako makanagbo na kamo nakapagpakumbaba kan saindong mga sadire sa atubangan nin Diyos, asin na kamo nagpapadagos sa paghahagad kan saiyang grasya, na managboan ko kamo na mayong kakundian sa atubangan niya, na ako makanagbo na kamo mayo sa makangorongirhat na kamugtakan na arog sa satuyang mga katugangan na yaon sa Zarahemla.\n4 Alagad mabendisyunan lugod an pangaran nin Diyos, na saiyang ipinagtao sakuya na makaaram, iyo, ipinagtao sakuya an grabe kasobrang kaogmahan sa kaaraman na sinda na na-establisa giraray sa dalan kan saiyang pagkamatanos.\n5 Asin ako nagtitiwala, uyon sa Espiritu nin Diyos na yaon sakuya, na ako magkaigwa man nin kaogmahan gikan saindo; daeng pagkukulag na ako mayong kamawotan na an sakuyang kaogmahan sa saindo dapat na maggikan sa grabeng mga kasakitan asin kamondoan na sakuyang namatean para sa mga katugangan na yaon sa Zarahemla, nin huli ta hilnga, an sakuyang kaogmahan nag-abot na nangibabaw para sainda pagkatapos na makapaglinig na gayo nin grabeng kasakitan asin kamondoan.\n6 Pero hilnga, ako nagtitiwala na kamo bako man na yaon sa kamugtakan nin sobrang daeng pagtubod na arog kan saindong mga katugangan; ako nagtitiwala na kamo dae man ipinagpalangkaw nin kapa-abaw-abawan kan saindong mga puso; iyo, ako nagtitiwala na kamo dae ipinagpamugtak an saindong mga puso sa mga kayamanan asin sa mga daeng kamugtakang mga bagay nin kinaban; iyo, ako nagtitiwala na kamo dae nagsasamba sa mga idolo, pero na kamo naggigibong magsamba sa tunay asin nabubuhay na Diyos, asin na kamo naglalaom para sa kapatawaran kan saindong mga kasalanan, na igwa nin daeng katapusang pagtubod, sa saiya na maabot.\n7 Nin huli ta hilnga, ako nagsasabi sa saindo na magkakaigwa nin kadakul na mga bagay an maabot; asin hilnga, igwa nin sarong bagay na iyo an mas na may importansiya kesa sa sainda gabos --- nin huli ta hilnga, an panahon dae nang gayo harayo an distansiya na an Paratubos mamumuhay asin magdudulok sa pag-iriba kan saiyang mga katawohan.\n8 Hilnga, ako dae nagsasabi na siya magdudulok sa pag-iriba niyato sa panahon kan saiyang pag-eerok sa laog kan saiyang mortal na hawak; nin huli ta, an Espiritu dae nakapagsabi kaini sakuya na arog kaini an magin kaso. Ngonian arog sa bagay na ini ako daeng pagkaaram; pero iyo ini an may grabe akong pagkaaram, na an Kagurangnang Diyos may kapangyarihan na gigibohon an gabos na mga bagay na uyon sa saiyang tataramon.\n9 Alagad hilnga, an Espiritu nakapagsabing gayo kaini sa sakuya, na nagsasabi: Magkurahaw ka sa mga katawohang ini, na nagsasabi--- Magsolsol kamo, asin andamon an dalan nin Kagurangnan, asin maglakaw sa saiyang mga dalan, na matanos; nin huli ta hilnga, an kahadean nin langit harani na, asin an Ake nin Diyos maabot sa ibabaw nin lalawgon kan kinaban.\n10 Asin hilnga, siya imumundag ki Maria, sa Jerusalem na iyo an daga kan satuyang mga ninuno, siya na sarong birhen, an presiyosa asin piniling erokan, siya na malilindongan asin maglilihi sa paagi kan kapangyarihan nin Banal na Espiritu, asin mangangaki nin sarong akeng lalake, iyo, na iyo na ngani an Ake nin Diyos.\n11 Asin siya maglalakaw, magtitios nin mga kulog asin mga kasakitan asin mga tentasyon nin lambang klase; asin iyo na tanganing an tataramon puwedeng mautob na nagsasabi na siya an magdadara sa sadire niya kan mga kulog asin mga kahelangan kan saiyang mga katawohan.\n12 Asin siya magsasapo sa sadire niya nin kagadanan, na tanganing saiyang mahubad an mga gapos nin kagadanan na iyo an nakakagapos kan saiyang mga katawohan; asin siya an magdadara sa sadire niya kan saindang mga kaluyahan, na tanganing an saiyang hinangos mapapano nin pagkaherak, uyon sa laman, na tanganing saiyang maaaraman uyon sa laman kun paano matatabangan an saiyang mga katawohan na uyon sa sainda mismong mga kaluyahan.\n13 Ngonian an Espiritu iyo an nakakaaram sa gabos na mga bagay; daeng pagkukulang na an Ake nin Diyos magtitios uyon sa laman na tanganing mapupuwede niyang darahon sa sadire an mga kasalanan kan saiyang mga katawohan, na tanganing mapupuwede niyang paraon an saindang mga kalapaan uyon sa kapangyarihan kan saiyang pagliligtas; asin ngonian hilnga, iyo ini an patotoo na yaon sa sakuya.\n14 Ngonian ako nagsasabi sa saindo na kamo kaipuhan na magsolsol, asin magin bagong mundag giraray; nin huli ta an Espiritu nagsasabi na kun kamo bakong minundag giraray dae kamo makakapagmana nin kahadean nin langit; kun kaya madya asin magpabunyag pasiring sa pagsosolsol, na tanganing kamo mapupuwedeng mahugasan gikan sa saindong mga kasalanan, na tanganing kamo mapupuwedeng magkaigwa nin pagtubod sa Kordero nin Diyos, na iyo an naghahale kan mga kasalanan nin mundo, na iyo an makapangyarihan sa pagliligtas asin paghuhugas gikan sa gabos na daeng pagkamatanos.\n15 Iyo, ako nagsasabi sa saindo madya asin dae matakot, asin iwalat an lambang kasalanan, na iyo an yanong nagpapasakit sa saindo, na iyo an naggagapos saindo sa kapahamakan, iyo, madya asin magpaduman, asin ipahiling sa saindong Diyos na kamo may bolanos na pagsosolsol kan saindong mga kasalanan asin maglaog pasiring sa sarong tipan na kaiba niya na magsusunod sa saiyang mga kasugoan, asin iyan patutunayan mo saiya sa paagi nin mga tubig nin pagbubunyag.\n16 Asin an siirisay man an naggigibo kaini, asin magsusunod sa mga kasugoan nin Diyos magpoon ngonian asin sa maabot pa, iyo man sana an makakagiromdom na ako nagsasabi sa saiya, iyo, siya makakagiromdom na ako nagsabi sa saiya, na siya magkakaigwa nin buhay na daeng kasagkoran, uyon sa patotoo kan Espiritu Santo, na iyo an nagpapatotoo sa daghan ko.\n17 Asin ngonian sakuyang namumutan na mga katugangan, kamo daw nagtutubod kaining mga bagay? Hilnga, ako nagsasabi sa saindo, iyo, ako nakakaaram na kamo nagtutubod kaini; asin an paagi na ako makaaram na kamo nagtutubod kaini iyo sa paagi kan manipestasyon kan Espiritu na yaon sa sakuya. Asin ngonian nin huli ta an saindong pagtubod makusog manungod kaini, iyo, manungod sa mga bagay na sakong naisabi na, dakulang gayo an sakuyang kaogmahan.\n18 Nin huli ta arog kan naisabi ko na saindo magpoon sa kapinunan, na ako nagkaigwa nin grabeng pagmamawot na kamo dae man lugod yaon sa estado nin kasakitan na arog kan saindong mga katugangan, sa arog kaini nanagboan ko na an sakuyang mga kamawotan lugod iyo an naipagpasalamat ko.\n19 Nin huli ta sakong napag-isip-isip na kamo yaon sa mga dalan nin pagkamatanos; sakong napag-isip-isip na kamo yaon sa dalan na mangengenotan saindo pasiring sa kahadean nin Diyos; iyo, sakong napag-isip-isip na saindong ginigibo na an saiyang mga dalan matanos.\n20 Sakong napag-isip-isip na ini ipinagpaaram na sa saindo, sa paagi kan testimonya kan saiyang tataramon, na siya dae makapaglakaw sa malikoon na mga dalan; ni gumibo siyang magbago gikan sa saiya mismong ipinagsabi; ni magkaigwa siya nin sarong anino na magliliko gikan sa too pasiring sa wala, o gikan sa bagay na iyo an katanosan pasiring sa bagay na iyo an kasalaan; kun kaya, an saiyang padumanan iyo an sarong daeng kasagkorang pag-ikot.\n21 Asin ginigibo niyang dae mag-eerok sa bakong banal na mga templo; ni an kaatian o an anuman na bagay na bakong malinigon aakoon pasiring sa kahadena nin Diyos; kun kaya ako nagsasabi sa saindo na maabot an panahon, iyo, asin ini mangyayari sa huring aldaw, na siya na maation yaon man giraray sa saiyang kaatian.\n22 Asin ngonian sakuyang namumutan na katugangan, ako nakapagsasabi kaining mga bagay sa saindo na tanganing mapukawan ko kamo pasiring sa sarong pagpapahalaga kan saindong katungdan sa Diyos, na tanganing kamo mapupuwedeng maglalakaw na mayong kakundian sa atubangan niya, na tanganing kamo mapupuwedeng maglalakaw na uyon sa banal na orden nin Diyos, na sa arog kaini kamo pinagresibe.\n23 Asin ngonian ako nagmamawot na kamo dapat magin mapagkumbaba, asin magin masinunod-sunod asin mahuyo; madalion paki-olayan; pano nin pagpasensiya asin halawig na matinios; magin mahinahon sa gabos na mga bagay; magin mahingohaon sa pagsunod sa mga kasugoan nin Diyos sa gabos na panahon; naghahagad nin anuman na mga bagay na saindong kinakaipo, pareho sa espirituwal asin temporal; pirmeng ibinabalik an mga pasasalamat sa Diyos sa anuman na mga bagay na saindong naresibe.\n24 Asin hilingon nindo na igwa kamong pagtubod, paglaom, asin pagkamoot, asin pagkatapos kamo pirme sanang pano nin pag-andam sa marhay na mga gibo.\n25 Asin lugod an Kagurangnan magbendisyon saindo, asin ingatan an saindong mga bado na mayong dugta, na tanganing kamo mapupuwedeng darahon sa katapos-tapusi na makipagtukaw na kaiba si Abraham, Isaac, asin Jacob, asin an mga banal na propeta na iyo na ngani magpoon pa na an mundo nagpoon, sa paghingoha na an saindong mga bado mayo nin dugta siring na an saindang mga bado mayo nin kadugtaan, pasiring sa kahadean nin langit asin dae na magluluwas.\n26 Asin ngonian sakuyang namumutan na mga katugangan, ako nakapagtaram kaining mga tataramon sa saindo na uyon sa Espiritu na iyo an nagpatotoo sa laog ko; asin an sakuyang kalag naggibong magin maogmahon na gayo, nin huli kan nagsosobrang paghingoha asin pagdangog na saindong ipinagtao sa sakuyang tataramon.\n27 Asin ngonian, lugod an katuninongan nin Diyos mapapasaindo, asin sa saindong mga harong asin mga kadagaan, asin sa saindong mga kakarnerohan asin mga kabakahan, asin sa gabos nindong pagrugaring, sa saindong mga kababaehan asin sa saindong mga kaarakian, na uyon sa saindong pagtubod asin marhay na mga gibo, magpoon ngonian na panahon asin sa maabot pa asin sa daeng kasagkoran. Asin kaya ako nakapagtaram na. Amen.\n# posted by Unknown @ 9/16/2005 09:27:00 AM\nALMA TSAPTER 6\nAn Simbahan sa Zarahemla nalinigan asin naipamugtak sa karahayan --- Si Alma nagpaduman sa Gideon na tanganing magbalangibog.\nAsin ngonian ini nangyaring naglipas na pagkatapos na si Alma nahimong matapos na sa pagtataram sa mga katawohan nin Simbahan, na pinag-establisa sa siyudad nin Zarahemla, siya nag-ordina nin mga kapadean asin mga elders, sa paagi nin pagpatong nin mga kamot sa uyon sa orden nin Diyos, na tanganing iyo an mamamahala asin an magbabantay kan simbahan.\n2 Asin ini nangyaring naglipas na an siirisay man na bakong kabale kan simbahan na nagsosolsol kan saiyang mga kasalanan nabunyagan pasiring sa pagsolsol, asin pinagresibe sa laog nin simbahan.\n3 Asin ini nangyaring naglipas na an siirisay na nagin kabale nin simbahan na dae nagsosolsol kan saindang mga karigsokan asin magpakumbaba kan saindang mga sadire sa atubangan nin Diyos --- An boot kong sabihon idtong nagpalangkaw sa kapa-abaw-abawan kan saindang mga puso --- sinda man pinagsayumahan, asin an saindang mga pangaran pinagpura, na tanganing an saindang mga pangaran dae na maibilang sa pag-iriba kaidtong mga matatanos.\n4 Asin kaya sinda nagpoon na mag-establisa nin orden kan simbahan na yaon sa siyudad nin Zarahemla.\n5 Ngonian ako nagmamawot na kamo gayud makasabot na an tataramon nin Diyos haluwag para sa gabos, na mayong pinagpupugolan an pribilihiyo na magtiripon-tipon kan saindang mga sadire na magkasararo na tanganing magdangog sa tataramon nin Diyos.\n6 Daeng pagkukulang na an mga kaakian nin Diyos pinagsugo na sinda dapat magkatiripon-tipon an saindang mga sadire na magkasararo pirme, asin makibale sa pag-aayuno asin sa makusog na pagpapangadye para sa marhay na kamugtakan nin mga kalag ninda na dae pa nakakaaram sa Diyos.\n7 Asin ngonian ini nangyaring naglipas na kan si Alma nakagibo na kaining mga regulasyon siya naghale gikan sainda, iyo, gikan sa simbahan na yaon sa siyudad nin Zarahemla, asin nagpaduman pasiring sa sirangan kan salog Sidon, pasiring sa bukid nin Gideon, duman na nagkaigwa nin pagtugdok nin siyudad, na pinag-apud na siyudad na Gideon, na yaon sa bukid na inapud na Gideon, na pinag-apud sa ngaran nin tawong iyo an ginadan sa paagi kan kamot ni Nehor na igwa nin espada.\n8 Asin si Alma nagpaduman asin nagpoon sa pagdeklara nin tataramon nin Diyos sa simbahan na pinag-establisa sa bukid nin Gideon, na uyon sa paghahayag nin katotoohan kan tataramon na ipinagtaram na sa paagi kan saindang mga ama, asin uyon sa espiritu nin propesiya na yaon saiya, uyon sa patotoo ni Cristo Jesus, an Ake nin Diyos, na iyo dapat an magsabot sa pagtubos kan saiyang mga katawohan gikan sa saindang mga kasalanan, asin sa banal na orden na kun saen siya pinag-apud. Asin kaya ini isinurat. Amen.\n# posted by Unknown @ 9/14/2005 05:09:00 PM


Harani na naman an Peñafrancia Fiesta. Nadangog ko po sa sarong padi na an pagdebosyon, dai nakakadagdag o nakakabawas sa kapangyarihan ni Jesus. Tano pa man ta kaipuhan pa an mga seremonya asin mga gawe nin pagdebosyon ki Santa Maria kun dai man palan nakakadagdag o nakakabawas sa gawi nin pagligtas ni Jesus. Boot ko pong maliwanagan. Salamat po!\nTama an saimong nadangog - na an satong pagdebosyon ki Santa Maria dai nakakadagdag o nakakabawas sa gawe nin pagligtas ni Jesus, huli ta si Jesus nanggad an satuyang kagtubos. Alagad, minimidbid niato an mahalagang papel ni Santa Maria sa satuyang kaligtasan. Asin an gawe nin pagmidbid na ini, paggalang asin pag-arog sa pagmidbid na ginibo ni Jesus mismo.\nMagigiromdoman na duman sa pamitisan kan Krus, tinugon ni Jesus sa siyang padangat na disipulo na si Juan: “Uya an saimong Ina.”\nSiring man, kun igua nin sarong aarogan o modelo nin tunay na pagsunod ki Jesus, ini si Santa Maria - na poon kan siya pinili na magin Ina kan Paratubos, nagdusay siya kan saiyang bilog na sadiri. Sabi niya sa anghel: “Mangyari sako siring sa saimong sinabi.”\nBakong makangangalas na poon pa kaidto sa mga enot na panahon kan kasaysayan kan Simbahan, sagkod ngonian - sa bilog na kinaban, yaon an hararom asin mahiwas na debosyon ki Santa Maria.\nSa satuyang pagdebosyon ki Santa Maria, padagos kitang pinapatanidan, na kun tunay an debosyon, ini orog na nagdadara sato pasiring ki Jesus. Sa saiyang bilog na pagkabuhay, si Santa Maria, dai itinokdo an saiyang sadiri kundi si Jesus. Sa enot na milagro duman sa kasal sa Cana, sabi niya: “Dangogon nindo an sabihon Niya saindo.”\nKaya man an satuyang pagromdom saiya arog baga kan Fiesta kan Asuncion (Agosto 15), kan saiyang Pagkamundag (Septiembre 8) asin kan Peñafrancia Fiesta, kapahayagan kan satong paggalang ki Santa Maria, na inaapod niatong Ina.\nDakulang tabang, inspirasyon asin kagianan an mahihiling niato: igua kitang kaiba sa satong paglakaw. Igua kita nin madodolokan. Igua nin kasabihan sa Latin: “Ad Jesum Per Mariam.” Pasiring ki Jesus sa paagi ni Maria.


Aking gurang, gurang na aki\nIGWA nin signos na nakatamong sa satong sosyudad ngunyan. Minsan, huli man ta labi na ini kalakop, asin ta kita man dakulang parte kaini, tibaad dai ta na ini nahihiling. Kun kaidto sigurong panahon, malataw ining marhay, mahihiling na labi-kalinaw, asin magkakawsa nin mga paggumud-gumod. Iyo ini an signos kan mga aking gurang, asin mga gurang na aki. Ironiya kun iisipon, alagad sa pag-agi kan panahon nagigi na sanang paralelismo huli ta parehong an paghiro magkabaing sana. An mga aki minalaktaw pasiring sa amay na paggurang, asin man an mga gurang man minarûrô pabalik sa pagiging siring sa mga aki—ini idtong sinasabing daing ginurangan. Tibaad makangirit sana an imahen kan siring na mga pangyayari, alagad igwa ining epekto sa pangkagabsan na kalakawan. Kaya kun makakadangog kita nin mga komentaryo gikan duman sa mga naabot pa kan inaapod tang ‘old school,’ isipon ta na sana na sa likod kan gabos, igwa man nanggad sindang mensahe na dapat tang tungkusan.\nSa mga nakaaging aldaw, igwa nin duwang dakulang okasyon na nag-agi. Ini an pirilian sa barangay asin man an piyestang kalag. Kun panong nakaabot ako sa mga signos na nasabi ko, ini huli kan obserbasyon ko kan mga pangyayaring nahaman sa duwang magkasuhay na okasyon na ini.\nEnoton ta an pirilian sa barangay. Nakakamungnan para sa sako na maaraman na dawa an sa lado pa sana kan Sangguniang Kabataan, igwa nang kurapsyon asin igwa nang barakalan nin boto. Sa hagbayon o hoben pang edad, an kaakian, na linalaoman kuta na magigin mga pamayo kan satong banwaan, namantsahan na kan atî asin batâ kan pulitika. Ini sarong bagay na dapat na gayo niyatong ikangirhat huli ta ini nagpapasabong sa pagkalapâ kan paaboton na mga panahon. Kun ngunyan pa sana, si mga linalaoman tang mga magigin pamayo kurakot na, ano pa daw kun sinda inugatan na asin makunat na an kublit. Ini dapat tang ikangirhat huli kun aarog-arogón ta an mga orakulo kan enot na panahon, sasabihon ninda: “madiklom, madiklom, labi kadiklom na mga aldaw an maarabot.” Kun siring man nanggad nang mga bagay an nangyayari ngunyan, ano pa man na kaliwanagan an lalaoman ta?\nAlagad, an orog pang makangirhat iyo na an kurapsyon na gibo kan mga hagbayon tang pamayo nangyayari sa pagtulod asin pagkunsinti kan mga gurang. An orog-orog pang nakakanghirhat, nakakatakig na katotoohan, iyo na igwang mga kadidato sa SK na mga magurang man sana ninda an namakal nin boto asin nanaó nin kwarta. Sa sarong pangyayari, nawarâ, naparà, napuhò, nagabâ si mga taon nin pagtukdo sa mga kaakian kan tama asin malinig na kalakawan asin agi-agi sa buhay. Kanúgon sana. Tadaw ta nagpa-eskwela pa, nagtukdo pa nin karahayan asin kalinigan nin boot sa saindang mga aki, kun ngunyan tutukduan man sana sindang magputik asin maghâbon? Sa mga kamagurangan na siring an ginibo, kaipuhan kamong masupog sa saindong mga sadiri, sa saindong mga aki, asin sa sosyudad.\nSi aki pinagurang, si gurang nagsa-aki.\nAn panduwang obserbasyon nahiling ko sa kamposanto, sa ibabaw kan mga pantyong kun sain nakatindog an kwatro-kantos, mga plastik na baso, asin kadikit na sumsuman. Sa palibot saralak na an mga gurang asin mga aki sa irinuman asin burutugan, dai nang pagkakaiba, dawa sa arapudan. Dai ta na ibali an tuyong pagbalgar kan liquor ban. Nawara na si paggalang kaidto, nawara naman si mga titulong tiyong, manoy, tata, asin iba pa. Huli kaiyan, naisip ko na tibaad natural sana man an pagtaong galang nawawara pag-abot kan panahon. Alagad, ini sarong anomalya na an epekto mahiwas an naaabot. Naghahali ini kan orden sa sosyudad asin ribok sana an maluwas sa katapusan. Dikit sanang panahon, an mga aki dai ibang aram kundi bisyo, ini saindang kawaran asin digdi daog an saindang puturo. Kabaing sana ini kan kurapsyon sa pirilian sa SK, kun ipapadagos ta, dai ta paglaoman na marhay an nuudmang maabot. Siring man, kun pagaati-atidon, nangyayari ini huli ta an hinahali man kan mga gurang an saindang pagiging maninigong igalang. Kun oobserbahan ngani, orog na dakol an hoben pang kandidato an naggagana ngunyan kisa mga may edad na. Nagpapahiling sanang igwang kapagalan na namamatean an banwaan sa padalagan kan mga gurang, asin sinda kaipuhan nang sanglîán. Dai man logod ini ikaraot nin boot ninda, obserbasyon sana.\nBantog sato an kasabihan na ‘tanoson an kahoy mantang lâbas pa.’ Maliwanag an sinasabi kaini sato. Kaya kanigoan na gayo an satong pagboot na marhay an edukasyon kan satong kaakian, ginagastusan ta ini asin tinatawan nin magkakanigong panahon. Ginigibo ta an gabos na paagi tanganing an pagbilog sa pagkatao kan satong mga hagbayon magin magayon asin marhay na mga syudadano. Kun ini sasayangon sa saro o duwang pangyayari na matulod sainda tanganing magin mga taong kauuyaman, kaaanggutan asin isisikwal kan kagabsan, ini na gayod an pinakadakulang anomalya asin pagkadaog na magigibo kan mga kagurangan. Matungkusan ta man logod ini mantang dai pa huri an gabos.


Minatubod Ako Sa Diklom: KAKAW\nSa kinaakian ko, an ipinapangalad na prutas sigun sa nasasabi sa Daan na Tipan, sarong mansanas. Prutas na kaidto, sarong beses sana sa sarong taon magpahiling. Kun kamundagan ni Kristo. May kamahalan kaidto an prutas na ini. Daing puon nin mansanas sa natad asin dai nungka magkakaigwa nin huli ta sa malipot sanang lugar ini minatambo. Pinapangalad na maghagad nin mansanas kun bako man Disyembre.Alagad minsan may ipinagbabawal na kakanon, napapalibutan ako kaidto kan manlain-lain na bunga. Sa mga nakapalibot bastante an kakaw. Mga walong puon an yaon sa palibot. Mayo ni saro sa mga kakaw na ini an natada. Napukan kan bagyo si iba. Asin ta naghiwas si harong sa gurang kinakakan kan mga bagong pinatugdok na boarding house si dating dakulang natad.Mabunga an mga kakaw kaidto na pigpapasupsupan samuya kada hapon tanganing gibohon na tabrilya. May hamis asin alsom an mga tulang na siring sa santol. Dangan babaladon nin magkapirang aldaw tanganing sanlagon. Enot na ining pigluto kan saldang. Kun minsan may mga panahon na naangotan ako ta sala si ukod ko kun arin na an hinog. Naggiro ako nin kubal na dai pang tagok. Dai ngani tugot na gibohon na tabrilya ta may kaipuhan na panahon na otobon. Siring kaini tinutukdo satuya kan kinaban an mga relo sa satuyang palibot na daing mga kamot asin mga numero arog kan mga puon nin kahoy. Nagtatalaan, nagpapagiridom.Sa kakaw, an mga tu’lang bakong kasagkodan, kundi lado sana nin panibagong porma, panibagong estado, panibagong kakanon. O pareho sanang kakanon alagad, iba-ibang paagi nin pagkakan, manlain-lain na eksperinsya nin dila. Ta tanganing maging tabrilya kaipuhan na minaagi sa pirang proseso. Pagkatapos baladon, isusunod na an pagsanlag, dangan an paghali nin ubak, pagrumsa, dangan an pagmolino sa sentro an huring pagrunot tanganing magluwas an olyo kaini, an mahika kan kakaw, an kolor-dagang tu’lang na pigtitimpla sa mga hapon o pigsalak sa samporado. An pig-iimos tanganing sa pag-abot kan panahon may inumon.May init sa daghan an tsokolate, na gikan sa tulang, nagin mga birilog-bilog na tabrilya na nagin dahilan nin pirang pag-ikit sa garapon kan mga gurang. Ta lain an masobrahan. O malain talaga an masobrahan sa anuman na bagay. O ‘baad dakul sana kaming mga magpirinsan na mabaranga-banga kan tabrilya. Kaipuhan na tupudon an gabos.Asin ‘baad gayod ta gabos ginibong tabrilya kaya mayo nang mga kakaw sa natad. Daing tu’lang na sinalbar tanganing itanom, tanganing sugpunan an buhay kan mga nagugurang na puon. Kaya, an pagsurat na ini, pagpatambo sa giromdom kan mga puon na idto, ta sa mga bangging pig-atubang ko an lipot man minsan an horasa, pigigiromdom ko an nagom kan tsokalateng idto, na an kapital kan gabos na paghimo, yaon sa samuyang mga ngimot asin kamot, yaon sa bilog na hawak na pigpapainit kan mga tu’lang na idto, init na minasagom sagkod sa sadiri kong tu’lang.


(Nakatukdo hali sa India)\nBandera kan Indya\nTaj Mahal sa interior\nbubong ng Jaipur kan indya\nAn Indya (sa Ingles: India) opisyal na Republika nin Indya (Bharat Gaṇarājya), sarong banwa sa Habagatan Asya. Ini an ikapitong pinakadakulang banwa kun sa hiwas, an ikaduwang-pinakamatawong banwa (na may lampas sa 1.2 bilyon tawo), asin an pinakadakulang demokrasya sa kinaban. Ini napapagdolonan kan Indian Ocean sa habagatan, an Arabian Sea sa sur-solnopan, asin an Sola' nin Bengal sa sur-subangan. Ini kadolon an Pakistan sa solnopan; Tsina, Nepal, asin Bhutan sa norte-subangan; asin Myanmar (Burma) saka Bangladesh sa subangan. Sa Indian Ocean, an Indya harani sa tongod kan Sri Lanka asin kan Maldives. An Andaman asin Nicobar Islands na sakop kan Indya kadolon an maritimong kasagkoran kan Tailandiya asin Indonesya.\nAn subkontinenteng Indyan binabanwa kan Sibilisasyon Indus Valley kan ika-3ng millennium BCE. Sunod na millennium, nasurat an mga pinakasoanoy na iskritura nin Hinduismo. An pagkabaranga' susog sa kasta, nagbutwa kan enot na millennium BCE, asin man an Budhismo, Jainismo nagpoon nang magtunga. Siring man an pulitikal na pagsasararo' nangyari sa irarom kan Imperyo nin Maurya asin Gupta. An mga inapod na Middle KIngdom naimpluwensiyang gayo an mga kultura sa palibot asin nakaabot na gayo sa sur-subangan na Asya. Sa medieval era, an Judaismo, Zoroastrianismo, Kristiandad asin Islam uminabot, dangan an Sikhismo nagtunga, bagay na nakadugang manlaenlaen asin raramas na kultutra sa nasabing rona'. An bandang amnayan, haros nasakop kan Sultanatong Delhi asin an habagatan napairarom sa impluwensiya kan Imperyong Vijayanagara. An ekonomiya tuminalubo kan ika-17 siglo sa Imperyo Mughal. Sa tanga kan ika-18ng siglo, an subkontinente napairarom sa kapangyarihan kan British East India Company, asin sa tanga kan ika-19ng siglo, an lugar na ini napasakop sa korona Briton. Sarong makabanwang hiron an nagbutwa sa kahurihan kan ika-19ng siglo na ngapit, sa pamamayo ni Mahatma Gandhi, orog na guminantad huli sa paaging matoninong. An lakopan na hiron na ini nagresulta sa pagkamit kan Indya kan saiyang katalingkasan kan taon 1947.\nGobierno[baguhon | baguhon an source]\nKinua sa "https://bcl.wikipedia.org/w/index.php?title=Indya&oldid=212831"\nHuring binago an pahinang ini kaitong 28 Agosto 2021, alas 11:59.


Ideolohiya causa kan giyera sa Marawi\nNamumundo an Comunidad nin Muslim sa Ciudad nin Naga sa padagos na nangyayaring krisis sa Ciudad nin Marawi na nagreresulta sa dakul nang mga nagkakagaradan soldados asin sibilyan alagad causa kaini envez na magsunod sa katukdoan Islam mas ginugusto kan\nibang grupo an sinasabi nindang ideolohiya.\nSi Abdul Qawi, paratararam kan Bicol Islamic Educational Foundation, Inc. sa Ciudad nin Naga nagpahayag na nagmamawot sinda na matapos na an giyera sa Marawi, sinda komo Filipino Muslim namumundo huli ta dapat sa sarong Muslim nagpapasunod nin katuninongan alagad igwang ibang Muslim talagang dai nagsusunod sa katukdoan kan Islam envez pinapadanay an saindang utak ideolohiya.\nAn problema kaya sa ideolohiya suhay sa pagtubod ninda na kun padagos nagraraynar nalilingawan nang dagos an tamang katukdoan na dapat maging matuninong an tawo, sabi pa ni Qawi.\nMatolong semana na an giyera entre kan Maute group asin tropa kan gobierno alagad dai pa macierto kun matatapos ini antes kan pagtapos kan Ramadan sa Junio 22.\nSinabi pa na kun sa Islamic teaching dapat ikondenar an grupo kan Maute na nagsakayada sa Ciudad nin Marawi, kun igwa kitang Islamic State dai sinda makakalusot sa ley, dadarakopon sinda saro-saro asin kakastigohon nin magabat na penalidad.\nDinagdag pa kaini ‘’kun talagang an sinambit na grupo nag-aako na gusto ninda makobkob an lugar alagad panong mapapatubod na kita dapat mag-lider sa satong lugar kun kita mismo sa sadiri dai ta napapatubod an katukdoan’’.


‘Dugangan Mo an Samong Pagtubod’—Lucas 17:5 | Pag-aadalan\nBASAHON SA Acholi Albanian Aleman American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik Español Estonian Fijian Finnish Finnish Sign Language Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italian Sign Language Italiano Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Koreano Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Samoan Sango Serbian Serbian (Roman) Seychelles Creole Shona Sidama Sinhala Slovak Slovenian Solomon Islands Pidgin Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n‘Tabanging kumusog an pagtubod ko!’—MAR. 9:24, An Marahay na Bareta Biblia.\nKANTA: 81, 135\nTaano ta importanteng marhay na pakusugon niyato an satong pagtubod?\nPaano ta mapapakusog an satong pagtubod?\nPaano ta maipapahiling na igwa kita nin makusog na pagtubod?\n1. Gurano kaimportante an pagtubod? (Hilingon an ritrato sa itaas.)\nNAIHAPOT mo na daw sa sadiri, ‘Ako daw an klase nin tawo na gustong iligtas ni Jehova sa panahon kan dakulang kahurasaan asin darahon sa bagong kinaban?’ Siyempre, nagkapirang bagay an kaipuhan para makaligtas, pero idinuon ni apostol Pablo an saro sa pinakamahalagang kahagadan: “Kun mayo nin pagtubod imposible na mapaugma an Diyos.” (Heb. 11:6, NW) Garo pasil sana man iyan, pero an totoo “bakong gabos na tawo igwa nin pagtubod.” (2 Tes. 3:2, BPV *) Tinatabangan kita kan mga tekstong ini na masabutan kun gurano kaimportante na pakusugon an satong pagtubod.\n2, 3. (a) Ano an manunudan ta ki Pedro manungod sa kahalagahan kan pagtubod? (b) Anong mga hapot an pag-uulayan ta ngunyan?\n2 Tinawan ni apostol Pedro nin partikular na atensiyon an kahalagahan kan pagtubod kan magtaram siya dapit sa pagigin “nabalo” kaiyan na iyo an magigin “dahilan nin pag-umaw asin kamurawayan patin onra sa pagkahayag ni Jesu-Cristo.” (Basahon an 1 Pedro 1:7. *) Huling haranihon na an dakulang kahurasaan, bako daw na gusto tang masigurado na igwa kita kan klase nin pagtubod na kaipuhan para mapabilang sa mga tawo na an saindang pagtubod uumawon kan satong mamuraway na Hadi kun siya mahayag na? Siyerto nanggad na gusto niyatong magin “kabilang sa mga tawong nagtutubod asin huli kaiyan makakaligtas.” (Heb. 10:39, BPV) Nasa isip an pasuhan na ini, puwede kitang makimahirak arog kan sarong lalaki na nagsabi: ‘Tabanging kumusog an pagtubod ko!’ (Mar. 9:24, BPV) O arog kan mga apostol ni Jesus, puwede niyatong sabihon: ‘Dugangan mo an samong pagtubod.’—Luc. 17:5.\n3 Mapadapit sa pagkaigwa nin dugang pang pagtubod, pag-uulayan ta ngunyan an minasunod na hapot: Paano ta mapapakusog an kuwalidad na ini? Paano ta maipapahiling na igwa kita nin pagtubod? Taano ta makakasigurado kita na sisimbagon an mga kahagadan ta para sa dugang pang pagtubod?\nNAUUGMA AN DIYOS PAG PINAPAKUSOG TA AN SATONG PAGTUBOD\n4. Kiisay na mga halimbawa an makakapahiro sa sato na pakusugon an satong pagtubod?\n4 May manunudan kita sa dakul na halimbawa nin pagtubod na nakasurat sa Bibliya huling ‘gabos na isinurat kaidto, isinurat sa pagtukdo sa sato.’ (Roma 15:4) Pag binabasa ta an istorya ni Abraham, Sara, Isaac, Jacob, Moises, Rahab, Gideon, Barak, asin iba pa, mapapahiro kita na pakusugon man an satong pagtubod. (Heb. 11:32-35) Dugang pa, pag binabasa ta an eksperyensiya kan satong mga tugang ngunyan na may pambihirang pagtubod, mapapahiro kita na maghinguwang pakusugon an satong pagtubod. *\n5. Paano ipinahiling ni Elias na makusog an pagtubod niya ki Jehova, asin pinapahiro kita kan saiyang halimbawa na pag-isipan an ano?\n5 An sarong halimbawa sa Bibliya iyo si propeta Elias. Imahinaron an minasunod na mga eksena kun sain ipinahiling niya an saiyang lubos na pagtitiwala ki Jehova. Kan ipaisi ni Elias ki Hading Ahab na mapaabot si Jehova nin tigmara, may kumpiyansa niyang sinabi: ‘[Mantang] nabubuhay si Jehova, dai magkakaigwa nin uran minsan ambon kun bakong sa sakuyang tataramon!’ (1 Ha. 17:1) Nagtubod si Elias na itatao ni Jehova sa saiya asin sa iba pa an saindang mga pangangaipo sa panahon kan tigmara. (1 Ha. 17:4, 5, 13, 14) Ipinahiling man niya an saiyang pagtubod na kayang buhayon ni Jehova an sarong nagadan na aki. (1 Ha. 17:21) Dai siya nagduwa-duwa na mapadara si Jehova nin kalayo para ubuson an saiyang atang sa Bukid nin Carmel. (1 Ha. 18:24, 37) Kan madali nang tapuson ni Jehova an tigmara, dawa dai pa nagdadagom, sinabi na ni Elias ki Ahab: ‘Sumakat ka, kumakan asin uminom ka, huli ta nagraragubrob an [makusog na] uran.’ (1 Ha. 18:41) Bako daw na napapahiro kita kan siring na mga istorya na pag-isipan kun baga arog man kaiyan kakusog an satong pagtubod?\nKUN PAANO TA MAPAPAKUSOG AN PAGTUBOD\n6. Ano an kaipuhan niyatong hagadon ki Jehova tanganing mapakusog an satong pagtubod?\n6 Dai ta mapapakusog an satong pagtubod sa sadiri sana niyatong paghihinguwa. An pagtubod sarong aspekto kan bunga kan banal na espiritu nin Diyos. (Gal. 5:22) Kaya, sarong kadunungan na sunudon an sadol ni Jesus na mamibi nin dugang pang banal na espiritu huling sinisigurado sa sato ni Jesus na an Ama “matao . . . nin banal na espiritu sa mga naghahagad sa saiya.”—Luc. 11:13, NW.\n7. Iilustrar kun paano ta mapapagdanay na makusog an satong pagtubod.\n7 Kun makusog na an satong pagtubod, dapat tang papagdanayon iyan. An satong pagtubod garo gatong na nagkakalayo. Sa primero, tibaad makusugon an paglaad kaiyan. Kaso kun papabayaan, dai mahahaloy magagadan iyan, dangan magigin mainit na baga sagkod na magin malipot na abo. Pero kun pirmi mong dadagdagan iyan nin panggatong, padagos na magkakalayo iyan. Arog man kaiyan an satong pagtubod, magdadanay iyan na makusog kun padagos tang babasahon asin pag-aadalan an Tataramon nin Diyos aroaldaw. Paagi kaiyan, mas mararom an pagkamuot niyato sa Bibliya asin sa Awtor kaiyan. Bilang resulta, mapapagdanay asin mapapakusog ta an satong pagtubod.\n8. Ano pa an makakatabang sa sato para mapakusog asin mapagdanay an satong pagtubod?\n8 Ano pa an magigibo mo tanganing mapakusog asin mapagdanay an saimong pagtubod? Dai makontento sa kun ano sana an mga nanudan mo sagkod na kan ika mabawtismuhan. (Heb. 6:1, 2) Pag-adalan an nautob nang mga hula sa Bibliya huling magigin mapuwersang dahilan ini sa pagkaigwa nin pagtubod. Puwede mo man na gamiton an Tataramon nin Diyos bilang pansukol para mahiling mo kun baga an saimong pagtubod kapareho kan deskripsiyon kan mga ibinibilang na may makusog na pagtubod.—Basahon an Santiago 1:25; 2:24, 26.\n9, 10. Paano nakakapakusog nin pagtubod an minasunod: (a) marahay na kairiba? (b) pagtiripon kan kongregasyon? (c) ministeryo?\n9 Sinabi ni apostol Pablo sa mga kapwa Kristiyano na puwede sindang “magpakinurusog-kusugan . . . paagi sa pagtubod” kan lambang saro. (Roma 1:12, NW) Mantang nakikiiba kita sa mga tugang, mapapakusog ta an pagtubod kan lambang saro, lalo na kun kaibanan ta idtong mga “nabalo” na an saindang pagtubod. (Sant. 1:3, NW) An maraot na kairiba nakakaraot nin pagtubod, pero an marahay na kairiba nakakapakusog kaiyan. (1 Cor. 15:33) Iyan an sarong dahilan kun taano ta sinasadol kita na dai pabayaan ‘an satong pagturutiripon,’ kundi padagos na magpakinurusog-kusugan. (Basahon an Hebreo 10:24, 25.) An saro pang dahilan iyo na nakakapakusog man sa pagtubod an mga pagtutukdo na nadadangog niyato sa mga pagtiripon. Kauyon ini kan sinabi ni Pablo: “An pagtubod bunga kan pagdangog.” (Roma 10:17, BPV) Regular na kabtang daw kan satong buhay an Kristiyanong mga pagtiripon?\n10 Pag nakikikabtang kita sa ministeryo, bako sanang pagtubod nin iba an napapakusog niyato kundi pati man an sa sato. Arog kan inot na mga Kristiyano, nanunudan niyatong lubos na magtiwala ki Jehova asin daing takot na maghulit sa ano man na sitwasyon.—Gui. 4:17-20; 13:46.\n11. Taano ta may makusog na pagtubod si Caleb saka Josue, asin paano ta sinda maaarog?\n11 Pag nahiling niyato kun paano kita tinatabangan ni Jehova asin kun paano niya sinisimbag an satong mga pamibi, mákusog an satong pagtubod. Nagin totoo ini ki Caleb asin Josue. Ipinahiling ninda an saindang pagtubod ki Jehova kan manmanan ninda an Dagang Panuga. Pero pagkatapos kaiyan, mas nagkusog an saindang pagtubod kan mahiling ninda an pagtabang sa sainda ni Jehova sa bilog nindang buhay. Kaya may kumpiyansang nasabi ni Josue sa mga Israelita: ‘Mayong nagpaltos ni saro man lamang sa gabos na marahay na bagay na itinaram sa saindo [ni Jehova] na saindong Diyos dapit sa saindo.’ Kan huri, sinabi pa niya: ‘Kaya ngunyan, magkaigwa kamo nin pagkatakot [ki Jehova], maglingkod kamo sa saiya sa kalubusan asin katotoohan. Ako asin an sakong pamilya, maglilingkod kami [ki Jehova].’ (Jos. 23:14; 24:14, 15, An Banal na Biblia) Mantang naeeksperyensiyahan niyato an karahayan ni Jehova, magkakaigwa man kita nin arog kaiyan kakusog na pagtubod.—Sal. 34:8.\nIPAHILING AN SATONG PAGTUBOD\n12. Uyon ki Santiago, paano ta maipapahiling na igwa kita nin makusog na pagtubod?\n12 Paano ta maipapahiling na igwa kita nin makusog na pagtubod? Sinimbag kan disipulong si Santiago an hapot na iyan: “Ipapahiling ko man saimo an sakuyang pagtubod sa paagi kan sakong mga gibo.” (Sant. 2:18, BPV) Mahihiling sa satong mga ginigibo kun igwa kita nin makusog na pagtubod. Hilingon ta kun paano.\nAn mga naggigibo kan saindang pinakamakakaya sa ministeryo nagpapahiling nin makusog na pagtubod (Hilingon an parapo 13)\n13. Paano ta naipapahiling an satong pagtubod pag kita naghuhulit?\n13 An pakikikabtang sa paghuhulit sarong marahayon na paagi para maipahiling an satong pagtubod. Taano? Huling kaipuhan sa gibuhon na ini na igwa kita nin pagtubod na haranihon na an katapusan kan sistemang ini nin mga bagay asin na dai iyan ‘maaabala’ o mahuhuri! (Hab. 2:3, An Banal na Biblia) An sarong paagi para masukol an satong pagtubod iyo na aramon kun gurano kadakula an andam tang isakripisyo para sa ministeryo. Ginigibo ta daw an bilog tang makakaya, na naghahanap pa ngani nin mga paagi tanganing mapahiwas pa an satong pakikikabtang sa gibuhon? (2 Cor. 13:5) Iyo, kun kita “nagpapahayag sa publiko para sa kaligtasan,” naipapahiling niyato na igwa kita nin makusog na pagtubod.—Basahon an Roma 10:10. *\n14, 15. (a) Sa satong buhay sa aroaldaw, paano niyato maipapahiling an pagtubod? (b) Isaysay an eksperyensiya nin sarong pamilya na may makusog na pagtubod.\n14 Maipapahiling ta man an satong pagtubod kun tinatagalan niyato an mga kadipisilan sa buhay sa aroaldaw. Kun kita man may hilang, pinangluluyahan nin buot, may depresyon, nagtitios, o may iba pang masakit na problema, nagtutubod kita na si Jehova asin an saiyang Aki ‘matabang sa sato sa tamang panahon.’ (Heb. 4:16, NW) Maipapahiling niyato an siring na pagtubod kun bako sanang tabang sa espirituwal an ipinapamibi ta. Sinabi ni Jesus na puwede ta man na ipamibi an mga pangangaipo ta sa materyal, kaiba na an ‘kakanon na kaipuhan ta sa bilog na aldaw.’ (Luc. 11:3, NW) Huli sa mga istorya na nasa Bibliya, nagtutubod kita na kayang itao ni Jehova an mga pangangaipo niyato. Halimbawa, kan magkaigwa nin grabeng tigmara sa Israel, tinawan ni Jehova si Elias nin kakanon asin tubig. Sa pagbuot ni Jehova, an ‘mga uwak nagdadara sa saiya nin tinapay saka karne sa aga asin tinapay saka karne sa hapon asin nag-iinom siya duman sa sapa.’ (1 Ha. 17:3-6) Nagtutubod kita na kayang maniobrahon ni Jehova an mga bagay-bagay tanganing maitao man sa sato an mga pangangaipo niyato.\nNaipapahiling ta an satong pagtubod kun tinatagalan niyato an mga kadipisilan sa buhay sa aroaldaw (Hilingon an parapo 14)\n15 Nagtutubod kita na kun iaaplikar ta an mga prinsipyo sa Bibliya, maitatao ta an mga pangangaipo kan satong pamilya. Nagin totoo ini sa pamilya ni Rebecca, sarong may agom na sister na taga Asia. Iinaplikar ninda an Mateo 6:33 saka Talinhaga 10:4 paagi sa pag-inot kan Kahadian sa saindang buhay asin pagigin mahigos sa trabaho. Sinabi ni Rebecca na kaidto, naisip kan agom niya na puwedeng makaapektar sa espirituwalidad ninda an trabaho kaini, kaya nag-resign an agom niya. Kaso, apat an aki ninda. “Kaya, naggibo kami asin nagtinda nin mga pandulse,” an sabi ni Rebecca. “Dakul na taon mi nang hanapbuhay ini. Namati mi talaga na dai kami pinabayaan ni Jehova. Ni minsan, dai kami nagutom.” Naipahiling mo na man daw na nagtutubod ka na an Bibliya iyo an pinakamarahay na giya para sa mga tawo ngunyan?\n16. Ano an magigin resulta kun magtitiwala kita sa Diyos?\n16 Nungka kitang magduwa-duwa kun baga tatabangan kita nin Diyos pag sinunod ta an saiyang paggiya. Sa pagkotar sa ipinasabong na tataramon ni Habacuc, si Pablo nagsurat: “An matanos mabubuhay huli sa pagtubod.” (Gal. 3:11; Hab. 2:4) Kaya, mahalagang marhay na may makusog kitang pagtubod sa Saro na talagang makakatabang sa sato. Ipinapagirumdom sa sato ni Pablo na an Diyos iyo an saro na ‘paagi kan saiyang kapangyarihan na [naghihiro] sa sato makakagibo nin labi pa sa gabos na bagay na satong hinahagad o iniisip.’ (Efe. 3:20, BPV) Ginigibo kan mga lingkod ni Jehova an bilog nindang makakaya para isagibo an kabutan nin Diyos, pero huling aram ninda an saindang mga limitasyon, nagtitiwala sinda ki Jehova na bebendisyunan niya an saindang mga paghihinguwa. Bako daw na nauugma kita na an satong Diyos nasa kaibanan ta?\nSINIMBAG AN KAHAGADAN PARA SA PAGTUBOD\n17. (a) Paano sinimbag an kahagadan kan mga apostol para sa dugang pang pagtubod? (b) Taano ta makakalaom kita na sisimbagon man an satong kahagadan para sa dugang pang pagtubod?\n17 Base sa mga napag-ulayan ta, tibaad namamatian ta man an namatian kan mga apostol kan hagadon ninda ki Jesus: ‘Dugangan mo an samong pagtubod.’ (Luc. 17:5) Kan Pentecostes 33 C.E., sinimbag sa pambihirang paagi an kahagadan ninda. Ibinubo sa sainda an banal na espiritu asin tinawan sinda nin mas hararom na pakasabot sa katuyuhan nin Diyos. Napakusog kaiyan an pagtubod ninda. Bilang resulta, pinunan ninda an pinakamahiwas na kampanya nin paghuhulit kan panahon na idto. (Col. 1:23) Makakalaom man daw kita na sisimbagon an mga kahagadan ta para sa dugang pang pagtubod? Iyo—kun iyan ‘sigun sa kabutan nin Diyos.’—1 Juan 5:14, NW.\n18. Paano binebendisyunan ni Jehova an mga tawo na pinapakusog an saindang pagtubod?\n18 Malinaw nanggad, nauugma si Jehova sa mga lubos na nagtitiwala sa saiya. Sisimbagon ni Jehova an satong kahagadan para sa dugang pang pagtubod. Bilang resulta, mas makusog an satong pagtubod asin magigin kitang ‘angay sa Kahadian nin Diyos.’—2 Tes. 1:3, 5.\n^ par. 1 An Marahay na Bareta Biblia (Bikol Popular Version).\n^ par. 2 1 Pedro 1:7 (NW): “Tanganing an nabalo nang pagtubod nindo, na may urog nanggad na halaga kisa sa bulawan na napapara dawa ngani iyan nabalo sa kalayo, magin dahilan nin pag-umaw asin kamurawayan patin onra sa pagkahayag ni Jesu-Cristo.”\n^ par. 4 Para sa nagkapirang halimbawa, hilingon an istorya nin buhay ni Lillian Gobitas Klose (Awake! na Hulyo 22, 1993), Feliks Borys (Awake! na Pebrero 22, 1994), asin Josephine Elias (Awake! na Setyembre 2009).\n^ par. 13 Roma 10:10 (NW): “Huli ta paagi sa puso an saro nagtutubod para sa katanusan, alagad paagi sa nguso an saro nagpapahayag sa publiko para sa kaligtasan.”


‘An Matinao Bebendisyunan’—Talinhaga 22:9\nKumanta nin May Kaugmahan!\nNagpapaili Ka Daw ki Jehova?\nArugon an Hustisya Asin an Pagigin Mahihirakon ni Jehova\n‘An Matinao Bebendisyunan’\nIsikwal an Kaisipan kan Kinaban\nDai Pagtugutan na Mawara sa Saimo an Premyo\nPaano Ka Makaka-adjust sa Bago Mong Kongregasyon?\nAn Torrengbantayan—Pag-aadalan na Edisyon | Nobyembre 2017\nBASAHON SA Afrikaans Albanian Aleman Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Español Estonian Ewe Fijian Finnish Fon Ga Garifuna Georgian Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italiano Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nHALOY nang importanteng kabtang kan tunay na pagsamba an pag-atang. Nag-aatang an mga Israelita nin mga hayop, asin haloy nang midbid an mga Kristiyano sa saindang “atang nin pag-umaw.” Pero, may iba pang mga atang na ikinakaugmang marhay nin Diyos. (Heb. 13:15, 16) An mga atang na ini nagtatao nin kaugmahan asin mga bendisyon, arog kan ipinapahiling kan minasunod na halimbawa.\nSi Hana, na sarong maimbod na lingkod kan suanoy na panahon, gustong-gustong magkaaki nin lalaki, pero baog siya. Sa pamibi, nagpromesa siya ki Jehova na kun magkakaigwa siya nin aki, ‘itatalaga niya ini ki Jehova sa gabos na mga aldaw kan buhay kaini.’ (1 Sam. 1:10, 11) Pag-abot nin panahon, talagang nagbados si Hana, asin nangaki nin aking lalaki na nginaranan na Samuel. Pakabutas ki Samuel, dinara siya ni Hana sa tabernakulo, arog kan iprinomesa kaini. Binendisyunan ni Jehova si Hana huli sa pagigin mapagsakripisyo kaini. Nagkaigwa siya nin lima pang aki, tapos si Samuel nagin propeta asin kagsurat kan Bibliya.—1 Sam. 2:21.\nArog ni Hana asin Samuel, may pribilehiyo man an mga Kristiyano ngunyan na gamiton an saindang buhay sa maimbod na paglilingkod sa saindang Kaglalang. Nanuga si Jesus na abundang bebendisyunan an ano man na sakripisyong ginigibo ta sa paglilingkod ki Jehova.—Mar. 10:28-30.\nKan inot na siglo, midbid an Kristiyanang si Dorcas sa saiyang mga “ginibong karahayan asin itinaong tabang sa mga pobre”—mga pagsakripisyong ginibo niya tanganing tabangan an iba. Pero “nagkahilang siya asin nagadan,” kaya ikinamundo iyan na marhay kan kongregasyon. Kan mabaretaan kan mga disipulo na yaon sa lugar ninda si Pedro, pinakiulayan ninda siya na magduman tulos sa sainda. Isipa na sana an kaugmahan ninda kan mag-abot si Pedro asin buhayon si Dorcas—an inot na rekord nin pagbuhay liwat nin sarong apostol! (Gibo 9:36-41) Dai nalingawan nin Diyos an mga pagsakripisyo ni Dorcas. (Heb. 6:10) Iiniba sa Tataramon nin Diyos an saiyang marahayon na rekord nin pagigin bukas-palad bilang halimbawa na puwede tang arugon.\nNagpahiling man si apostol Pablo nin marahayon na halimbawa nin bukas-palad na pagtao nin panahon asin atensiyon. Sinabi ni Pablo sa surat niya para sa saiyang mga tugang sa Corinto: “Sa parte ko, kaugmahan ko nanggad na itao an gabos asin magsakripisyo nin lubos para sa saindo.” (2 Cor. 12:15) Nanudan ni Pablo sa mga eksperyensiya niya na kun an saro nagsasakripisyo alang-alang sa iba, bako sanang personal na kaugmahan an makakamtan niya kundi—an mas mahalaga—pati man an bendisyon asin pag-uyon ni Jehova.—Gibo 20:24, 35.\nTalagang nauugma si Jehova pag ginagamit niyato an satong oras asin kusog tanganing suportaran an intereses kan Kahadian asin tabangan an satong mga kapagtubod. Pero may ibang paagi pa daw na masusuportaran ta an gibuhon na paghuhulit kan Kahadian? Igwa! Apuwera sa mga pagtabang na ginigibo niyato huli sa pagkamuot, matatawan niyato nin onra an Diyos paagi kan satong boluntad na mga donasyon. Ginagamit iyan tanganing masuportaran an gibuhon na paghuhulit sa bilog na kinaban, kaiba diyan an pagtabang sa mga misyonero asin sa iba pang nasa espesyal na bilog na panahon na paglilingkod. Dugang pa, an pagpreparar asin pagtradusir nin mga literatura asin video, an pag-ayuda pag may kalamidad, asin an pagtugdok nin bagong mga Kingdom Hall gabos iyan sinusuportaran kan satong boluntad na mga donasyon. Makakasigurado kita na ‘an matinao bebendisyunan.’ Saro pa, pag itinatao ta an satong mahalagang mga bagay ki Jehova, natatawan niyato siya nin onra.—Tal. 3:9; 22:9, An Marahay na Bareta Biblia.\nArog kan panahon ni apostol Pablo, dakul ngunyan an ‘nagtatagama’ nin kuwarta tanganing ihulog sa kahon nin kontribusyon sa kongregasyon na may nakasurat na “Worldwide Work.” (1 Cor. 16:2) Kada bulan, ipinapadara kan mga kongregasyon an mga kontribusyon na ini sa sangang opisina kan Mga Saksi ni Jehova na nakakasakop sa nasyon ninda. Puwede ka man na direktang magpadara nin donasyon sa legal na korporasyon na ginagamit kan Mga Saksi ni Jehova sa nasyon kun sain ka nakaistar. Tanganing maaraman an pangaran kan panginot na legal na korporasyon na ginagamit kan Mga Saksi ni Jehova sa saindong nasyon, kontakon tabi an sangang opisina. Mahihiling an adres kaiyan sa www.jw.org. Depende sa mga kamugtakan sa saindong lugar, an mga klase nin donasyon na puwede mong direktang ipadara iyo an minasunod:\nDonasyon paagi sa electronic bank transfer, debit card, o credit card. Sa ibang sangang opisina, posible man ini gamit an jw.org o iba pang designadong website.\nApuwera sa mga regalong kuwarta asin mahalagang personal na pagsadiri, may iba pang paagi nin pagdonar para makatabang sa gibuhon na pang-Kahadian sa bilog na kinaban. Nakalista iyan digdi. Ano man na paagi o mga paagi an gusto mo, kontakon nguna tabi an sangang opisina na nakakasakop sa nasyon nindo para maaraman kun arin diyan an puwede. Huling nagkakalain-lain an legal na kahagadan saka ley sa buhis, mahalagang kumonsulta sa kuwalipikadong mga parakonseho sa buhis asin sa ley bago pumili nin pinakamarahay na paagi nin pagdonar.\nInsurance Asin Retirement Plans: Donasyon na an korporasyon kan Mga Saksi ni Jehova an ginigibong benepisyaryo nin life insurance policy, individual retirement account, o retirement/pension plan.\nDeposito sa Bangko: An deposito sa bangko puwedeng gibuhon na payable sa korporasyon kan mga Saksi pagkagadan kan nagdeposito sigun sa lokal na mga kahagadan kan bangko.\nReal Estate: Madaling ikapabakal na daga, harong, o edipisyo na idinodonar sa korporasyon kan mga Saksi, puwedeng paagi sa direktang pagregalo o, kun residensiyal na propyedad, paagi sa pagkaigwa nin kontrata na puwedeng padagos na mag-istar diyan an nagdonar sagkod na siya nabubuhay (life estate).\nSiring kan ipinaparisa kan terminong “plano para sa pag-abuloy,” an mga klaseng ini nin donasyon nangangaipong pagplanuhan kan madonar. Para matabangan an mga indibidwal na gustong magkontribwir sa pambilog na kinaban na gibuhon kan mga Saksi paagi sa sarong klase nin pag-abuloy, igwa kita nin brosyur na Charitable Planning to Benefit Kingdom Service Worldwide na makukua sa Ingles asin Kastila. Ginibo an brosyur na ini para magtao nin impormasyon dapit sa lain-lain na paagi nin pagtao nin regalo ngunyan o pag-abot nin panahon, arog nin pagpamana pag nagadan. An impormasyon diyan tibaad bako gabos aplikado sa sitwasyon mo huli sa ley dapit sa buhis o iba pang ley sa nasyon kun sain ka nakaistar. Sa paggamit kan siring na mga paagi nin pag-abuloy, dakul an nakatabang sa pagsuportar sa satong relihiyoso saka humanitaryong mga aktibidad sa bilog na kinaban asin lubos na naaprobetsaran an itinataong diskuwento sa buhis. Kun igwa kan brosyur na iyan sa saindong nasyon, puwedeng maghagad nin kopya sa sekretaryo kan kongregasyon nindo.\nPara sa dugang pang impormasyon, i-click an link na “Magdonar sa Samong Pambilog na Kinaban na Gibuhon” sa parteng ibaba kan arin man na page kan jw.org/bcl, o kontakon an sangang opisina.\nAN TORRENGBANTAYAN—PAG-AADALAN NA EDISYON Nobyembre 2017


85 anyos na lolo, naloko kan 30 anyos na babae - BICOL STANDARD | Bicol News\nHome News 85 anyos na lolo, naloko kan 30 anyos na babae\n85 anyos na lolo, naloko kan 30 anyos na babae\nCIUDAD NIN NAGA— “An saiyang hadok maka hayop alagad an saiyang kugos maka demonyo.”\nIni an osipon kan 85 anyos na lolo na nagreclamo na siya naloko kan 30 anyos na babaeng katrato kasubagong aga sa sarong popular na restaurant digdi.\n“Dae ko aram ta sa edad kong ini pirit kong hinahanap an init kan saiyang presencia, maski pa aram ko na igwa na siya nin pamilya asin may 3ng aki na,” sabi ni Lolo Kikoy.\nSi Lolo Kikoy, taga barangay Penafrancia nagsumbong sa waiter kan Café Frederico, sa Crown Hotel na hinagadan siya nin kantidad P700.00 kan saiyang ka-“date” na babae, apisar kan an saindang dapat bayadan P400.00 man sana.\nBwelong nag-estorya an lolo sa reporter na ini. An sabi, haloy na niyang katrato an babae kaya ngani namoot naman siya digdi.\nKasubagong aga nagtagboan sinda sa plaza sa kahagadan kan babae na magpalipot sinda sa sarong cuarto sa hotel.\nAlagad sabi ni Lolo Kikoy, pig pranka niya si Lolita (bakong tunay na pangaran) na dae niya kaya an hagad na makidurog, ta hale pa sana siya sa doctor asin an pagmate “low batt” daa siya.\nNin huli ta insistido an babae, inagda ngona niya na mag merindal sa Café Frederico, dangan magpahingalo na sana sa cuarto sa hotel.\nMantang ma-alas 10:30 na nin odto, nag-agda na si Lolita na maglaog na sinda sa hotel.\nPero dae naghihiro si Lolo Kikoy ta dae na talaga niya kaya.\nSa saiyang declarasyon pagkatapos na hagadon kan babae si pambayan sa kinakan ninda, nagpasabot si Lolota na nin kantidad P700.00 an bill, para sa dikit sanang pig-order ninda.\nPagkatapos bayadan sa counter, dagos nagtindog si babae asin naghalat-halat sa lobby kan hotel.\nAn gurang dae nagsunod ta may pagduda na mahal na maray si presyo kan saindang kinakan.\nHinapot ni Lolo Kikoy si Sir Mike, an servidor kan restaurant kun gurano si saindang dapat bayadan. Ipinaheling kan waiter sa gurang na P400.00 sana an kantidad kan kinakan. Mas barato pa ngani, sabi ni Sir Mike iinaan pa ini kan 20% discout senior citizen na siya.\nKan maaraman na dinaya siya ni Lolita, nagkulog an boot kan gurang ta linoko siya kan babae.\nSa boot ni Lolo Kikoy, okey man sana kun naghagad saiya nin cuarta, alagad bakong tama na pinatong sa presyo si saiyang personal na kaipohan. Sa primerong bulasok kan saiyang emosyon nagplano kuta si Lolo Kikoy na magpaiba sa floor manager kan restaurant sa pulis para ireclamo an babae na kaibahan.\nNapugolan si saiyang kaanggotan kan maromdoman na may mga aki siyang titulado na pwedeng mapasupog kun siya magreklamo sa awtoridad, asin ibareta sa radyo an saiyang pangaran.\nMientrastanto, mantang nag ngungurob-ngorob an gurang na si Lolo Kikoy, dinulok kan reporter na ini gurang tanganing hapoton kan mapait na pangyayari.\nSabi sa reporter, dae talaga niya malingawan an babae huli sa saiyang hadok na maka-hayop alagad an saiyang kugos na maka-demonyo. Habo nang ipaliwanag an gurang kan gusto niyang sabihom kan nasambit na mga tataramon.\nInako ni lolo Kikoy na nagluya na an saiyang pagkalalaki.\nPirme na daa siyang nagbabakal nin pambakaskog sa buhay, orog na an herbal na inomon na nababakal sa kantidad na tulo sangatos an atado.\nPara maomayan an saiyang kapungotan, pig ofreciran na tukdoan na lang siya kan gurangan na floor manager kan restaurant na mag-inom nin tagok kan ginagang gamot nin turog-turog o tinanom na makahiya, na probadong makusog an binino sa mga gurang na naghahanap nin kaogmahan.\nPirang minutos sana an nakalihis nalinga na an gurang.\nNagpaaram na si Lolo Kikoy tanganing maghanap na kan tinamom na turog-turog na saiyang papa-asiron sa masunod na semana.\nAn saiyang iwinalat na tataramon, kun masumpongan niya an babae na nagloko saiya, aalokon niya liwat para probaran an virtud kan ginagang gamot kan turog-turog.—Report ni Oscar Esmenda/BICOLSTANDARD.COM\n85 anyos na lolo, naloko kan 30 anyos na babae Reviewed by Bicol Standard on Tuesday, June 02, 2015 Rating: 5


ALMA TSAPTER 5\nAn mga tataramon ni Alma, an Halangkaw na Padi uyon sa banal na orden nin Diyos, na ipinagbalangibog sa mga katawohan sa saindang mga siyudad asin mga erokan sa bilog na kadagaan. Binibilog nin Tsapter 5.\nTanganing makaguno nin kaligtasan, an mga tawo kaipuhan na magsosolsol asin magsunod sa mga kasugoan, magin bagong mundag giraray, paglinigan an saindang mga bado sa paagi kan dugo ni Cristo, magin mapagpakumbaba asin hubaon an saindang mga sadire gikan sa kapa-abaw-abawan asin pagka-inggit, asin gibohon an mga trabaho nin pagkamatanos --- An marhayon na Pastor pinag-aapud an saiyang mga katawohan --- Sinda na naggigibo nin mararaot na gibo mga ake nin diyablo --- Si Alma nagtestigo sa katotoohan kan saiyang doktrina asin nagsugo sa mga tawo na magsolsol --- An mga pangaran nin mga matatanos isusurat sa libro nin buhay.\nNgonian ini nangyaring naglipas na si Alma nagpoon na magbalangibog kan mga tataramon nin Diyos sa mga katawohan, enot sa daga nin Zarahemla, asin gikan duman pasiring sa kabilugan nin bilog na kadagaan.\n2 Asin iyo ini an mga tataramon na saiyang ipinagsabi sa mga katawohan nin simbahan na ipinag-establisa sa siyudad nin Zarahemla, uyon sa saiyang sadireng talaan, na nagsasabi:\n3 Ako, si Alma, ipinagkonsagra kan sakuyang ama, si Alma, na magin sarong halangkaw na padi sa bilog na simbahan nin Diyos, siya na igwang kapangyarihan asin autoridad na gikan sa Diyos na iyo an naggibo kan mga bagay na ini, hilnga, ako nagsasabi sa saindo na siya nagpoon na mag-establisa nin sarong simbahan sa daga na yaon sa mga kasagkoran nin Nephi; iyo, sa daga na pinag-apud na Daga nin Mormon; iyo, asin siya nagbunyag kan saiyang mga katugangan sa katubigan nin Mormon.\n4 Asin hilnga, ako nagsasabi sa saindo, na sinda pinagligtas paluwas sa mga kamot nin mga katawohan ni Hadeng Noah, sa paagi kan pagkaherak asin kapangyarihan nin Diyos.\n5 Asin hilnga, pagkatapos kaiyan, sinda pinagdara sa pagka-uripon sa paagi kan mga kamot nin mga Lamanita duman sa kaparangan; iyo, ako nagsasabi sa saindo, sinda yaon sa pagkasakop, asin giraray an Kagurangnan iyo an nagligtas sainda paluwas sa pagka-uripon sa paagi nin kapangyarihan kan saiyang mga tataramon; asin kami pinagdara sa kadagaang ini, asin digde kami nagpoon na pinag-establisa an simbahan nin Diyos sa kabilugan kaining bilog man na kadagaan.\n6 Asin ngonian hilnga, ako nagsasabi sa saindo, sakuyang mga katugangan, kamo na kabale kaiming simbahan, saindo daw gayong naitanom sa paggiromdom sa pagkasakop kan saindong mga ama? Iyo, asin saindo daw gayong naitanom an paggiromdom kan saiyang pagkaherak asin haloy ng pagtios para sa sainda? Asin labi pa dyan, saindo daw gayong naitanom an paggiromdom na siayang pinagligtas an saindang mga kalag gikan sa impiyerno?\n7 Hilnga, saiyang binago an saindang mga puso; iyo, saiyang pinukaw sinda gikan sa nanok na pagturog, asin sinda nagimata pasiring sa Diyos. Hilnga, yaraon sinda kaidto sa tahaw nin kadikloman; daeng pagkukulang, an saindang mga kalag nagkariliwanagan sa paagi kan liwanag nin daeng katapusan na tataramon; iyo, sinda napalibutang gayo sa paagi kan mga gapos nin kagadanan, asin kan mga kadena nin impiyerno, asin an daeng katapusan na kapahamakan iyo an naghahalat sainda.\n8 Asin ngonian ako naghahapot sa saindo, sakuyang mga katugangan, sindaw daw napahamak? Hilnga, ako nagsasabi sa saindo, Dae, sin dae nanggad.\n9 Asin giraray ako mahapot, an mga gapos daw nin kagadanan nahubad, asin an mga kadena nin impiyerno na nakapalibot sa saindang gayo, sinda daw pinabinuhian? Ako nagsasabi sa saindo, Iyo, sinda pinabuhian, asin an saindang mga kalag nagka-orogma, asin sinda nagkaranta nin mga awit nin mapagtubos na pagkamuot. Asin ako nagsasabi sa saindo na sinda nakaligtas.\n10 Asin ngonian ako maghahapot saindo sa anong kondisyon na sinda nakaligtas? Iyo, sa anong kamugtakan baya na sinda kaipuhang mag-asa nin kaligtasan? Sa anong kausa na sinda binuhian gikan sa mga gapos nin kagadanan, iyo, asin man sa mga kadena nin impiyerno?\n11 Hilnga, ako makakapagsabi saindo --- bako daw na an sakuyang ama na si Alma nagtubod sa mga tataramon na ipinagbalangibog sa paagi kan nguso ni Abinadi? Asin bako daw na siya sarong banal na prupeta? Bako daw na ginibo niyang magtaram nin mga tataramon nin Diyos, asin an sakong ama na si Alma nagtubod kaini?\n12 Asin uyon sa saiyang pagtubod nagkaigwa nin sarong dakulaon na pagbabago na nahimo sa saiyang puso. Hilnga ako nagsasabi sa saindo na ini gabos katotoohan.\n13 Asin hilnga, siya nagparabalangibog nin tataramon sa saindong mga ama, asin sarong dakulaon na pagbabago an nahimo sa saindang mga puso, asin sinda nagpakumbaba sa saindang mga sadire asin ipinamugtak an saindang tiwala sa totoo asin buhay na Diyos. Asin hilnga, sinda nagin pano nin pagtubod hanggan sa katapusan; kun kaya sinda naligtas.\n14 Asin ngonian hilnga, ako maghahapot sa saindo, sakuyang mga katugangan sa simbahan, kamo daw gayud sa espirituwalidad namundag na sa Diyos? Saindo bagang naresibe na an saiyang imahen sa saindong mga lalawgon? Saindo na daw kayang namatean ining makusog na pagbabago sa saindong mga puso?\n15 Saindo na kayang pinag-ehersisyo an pagtubod sa pagtubos niya na iyo an naglalang saindo? Kamo kaya nagtataw na may mata nin pagtubod, asin nahihiling ining mortal na hawak na binuhay-liwat sa immortalidad, asin ining kalapaan na magin mayong kalapaan, na magtitindog sa atubangan nin Diyos tanganing paghukuman uyon sa mga nakaginibohan na ginibo sa mortal na hawak?\n16 Ako nagsasabi sa saindo, kaya daw nindong imahinaron sa saindong mga sadire na saindong nadangog an boses nin Kagurangnan, na nagsasabi saindo, sa aldaw na iyan: Magdulok kamo sakuya kamong mga pinabanal, nin huli ta hilnga, an saindong mga gibo iyo an mga gibo nin pagkamatanos sa lalawgon kaining kinaban?\n17 O saindo kayang imahinaron sa saindong mga sadire na kamo makapagputik pa sa Kagurangnan sa aldaw na iyan, asin makapagsabi --- Kagurangnan, an samuyang mga gibo mga matatanos na gibo sa lalawgon kaining kinaban --- asin kaiyan Siya ang magliligtas saindog?\n18 O sa ibang paagi, maiisip nindo daw sa saindong mga sadire na darahon sa atubangan nin hukuman nin Diyos na an saindong mga kalag napano nin kasalanan asin kamondoan, iyo, sarong perpektong paggigiromdom sa gabos nindong karigsokan, iyo, sarong paggigiromdom na kamo nagpamugtak na lapason an mga kasugoan nin Diyos?\n19 Ako nagsasabi sa saindo, makakahiling daw kamo sa Diyos sa aldaw na iyan na igwa nin tunay na puso asin malinigon na mga kamot? Ako nagsasabi sa saindo, makakatangad daw kamo sa itaas, na igwa nin imahen nin Diyos na ipinag-ukit sa saindong mga panhitsurahon.\n20 Ako nagsasabi sa saindo, makakaisip daw kamo na maliligtas sa panahon na kamo nagpadara kan saindong mga sadire na magin mga sakop nin diyablo?\n21 Ako nagsasabi sa saindo, kamo makakaaram sa aldaw na iyan na kamo dae nanggad maliligtas; nin huli ta mayong tawo na maliligtas laen lang kun an saiyang mga bado pinaglabahan na magin puti; iyo, an saiyang mga bado kaipuhan na papution hanggan sinda malinigan gikan sa gabos na mga dugta, sa paagi kan dugo niya na iyo an pinagsasabi kan satuyang mga ama, na iyo an mapadigde tanganing tubuson an saiyang mga katawohan gikan sa saindang mga pagkakasala.\n22 Asin ngonian ako maghahapot sa saindo, sakuyang mga katugangan, ano daw kun an siisya saindo an mamamatean, kun kamo magtitindog sa atubangan nin hukuman nin Diyos, na an saindong mga bado nadugtaan nin dugo asin gabos na manera nin kaatian? Hilnga, anow daw an mga bagay na ini na maipahayag laban saindo?\n23 Hilnga bako daw na an mga ini magpapahayag na kamo mga paragadan, iyo, asin man na kamo nagkasala nin gabos na manera nin kadaendatahan?\n24 Hilnga, sakuyang mga katugangan, sa paghuna daw nindo na an arog kaining tawo makakatukaw sa kahadean nin Diyos, kairiba ni Abraham, kairiba ni Isaac, asin kairiba ni Jacob, asin man kan gabos na mga banal na propeta, na igwa nin badong malinigon asin mayong digta, tunay asin maputi?\n25 Ako nagsasabi sa saindo, Dae; laen lang kun ginibo niya na an satuyang Kaglalang sarong putikon magpoon pa sa kapinunan, o naghuna na siya sarong putikon magpoon pa sa kapinunan, kamo dae nanggad maghuhuna na an arog kaini igwa nin lugar sa kahadean nin kalangitan; pero sinda ipag-aapon paluwas nin huli ta sinda mga kaakian nin kahadean kan diyablo.\n26 Asin ngonian hilnga, ako nagsasabi sa saindo, sakuyang mga katugangan, kun kamo maka-eksperiyensiya nin sarong pagbabago nin puso, asin kun kamo makakamate na magkanta nin awit nin matinubos-tubos na pagkamoot, ako mahapot, nakakamate na daw kamo ngonian?\n27 Kamo daw nakapaglakaw na, binabantayan an saindong mga sadire na mayong kakundian sa atubangan nin Diyos? Kamo daw makakapagsabi, na kun kamo apudon na magagadan sa oras na ini, sa laog kan saindong mga sadire, na kamo nagka-igwa nin kapanoan nin kapakumbabaan? Na an saindong mga bado pinaglinigan na asin ginibong mapution sa paagi kan dugo ni Cristo, na mapadigde tanganing tubuson an saiyang mga katawohan gikan sa saindang mga pagkakasala?\n28 Hilnga, kamo daw nahubaan na nin kapa-abaw-abawan? Ako nagsasabi sa saindo, kun kamo dae pa, kamo dae preparado sa pag-atubang sa Diyos. Hilnga kamo kaipuhan gayong maghanda nin madali; nin huli ta an kahadean nin langit harani nang gayo, asin an arog kaining tawo mayong buhay na daeng kasagkoran.\n29 Hilnga, ako nagsasabi, igwa daw saindo na dae nahubaan nin pagka-ori? Ako nagsasabi sa saindo, na an arog kaining tawo dae preparado; asin ako nagmamawot na tanganing siya dapat maghanda nin madali, nin huli ta an oras harani nang gayo, asin siya dae nakakaaram kun noarin an panahon maabot; nin huli ta an arog kaining tawo dae mananagboan na mayong kasalanan.\n30 Asin giraray ako nagsasabi sa saindo, igwa daw sa pag-iriba nindo na naggigibo na pagtuya-tuyaon an saiyang tugang, o nag-aatang sa saiya nin mga persekusyon?\n31 Herak man sa tawong iyan, nin huli ta siya bako pang preparado, asin an panahon harani nang gayo na siya kaipuhan na magsosolsol o siya dae makakaligtas!\n32 Iyo, magin saindo gabos na mga trabahador nin kadaendatahan; magsolsol, magsolsol, nin huli ta an Diyos iyo an nagtaram kaini!\n33 Hilnga, siya nagpadara nin imbitasyon sa gabos na mga tawo, nin huli ta an mga kamot nin pagkaherak nakabiklad para sa sainda, asin siya nagsabi: Magsolsol, asin ako mag-aako saindo.\n34 Iyo, siya nagsabi: Magdulok kamo sa sakuya asin kamo magkakakan nin prutas kan kahoy nin buhay; iyo, kamo magkakakan asin mag-iinom nin libreng tinapay asin mga tubig nin buhay;\n35 Iyo, magdulok kamo sakuya asin magdarang gayo nin mga gibo nin pagkamatanos, asin kamo dae ipag-aapon pababa asin igagatong pasiring sa kalayo---\n36 Nin huli ta hilnga, an panahon yaon nang gayo na an siriisay man na dae makapagdarang gayo nin marhay na prutas, o an siirisay man an dae naggigibo nin mga gibo nin pagkamatanos, iyo man sana siya an nagkausa na magtatangis asin magmumundo.\n37 O kamong mga trabahador nin kadaendatahan; kamo na mga nagpapalangkaw sa mga daeng kamugtakang bagay nin mundo, kamo na mga nagpabantog na nakaaram na kan mga dalan ninpagkamatanos daeng pagkukulang na nagpasiriring sa kawaraan; bilang karnero na mayong pastor, na maski na nganing igwa nin sarong pastor na nag-apud saindo asin padagos pang nag-aapud saindo, alagad kamo habong magdarangog sa saiyang boses!\n38 Hilnga, ako nagsasabi sa saindo, na an marhay na pastor nag-aapud saindo; iyo, asin sa saiyang sadireng pangaran siya nag-aapud saindo, na iyo an pangaran ni Cristo; asin kun kamo habong magdadangog sa boses nin marhay na pastor, sa pangaran na kun saen kamo pinag-aapudan, hilnga, kamo bakong karnero kan marhay na pastor.\n39 Asin ngonian kun kamo bakong karnero kan marhay na pastor, sa anong pag-iriba kamo? Hilnga, ako nagsasabi sa saindo, na an diyablo iyo an saindong pastor, asin kamo yaon sa saiyang kawan; asin ngonian, siisay baya an mag-sasayuma kaini? Hilnga, ako nagsasabi sa saindo, an siirisay man an nagsasayuma kaini sarong putikon asin sarong ake nin diyablo.\n40 Nin huli ta ako nagsasabi sa saindo na an siirisay man na marhay naaggigikan sa Diyos, an siirisay man na maraot naggigikan sa diyablo,\n41 Kun kaya, kun an sarong tawo nagdadara paluwas nin marhay na gibo siya nagdadangog sa boses kan marhay na pastor, asin siya nagsusunod saiya; alagad an siirisay man na nagdadara paluwas nin mararaot na mga gibo, siya man nagigin sarong ake nin diyablo, nin huli ta siya nagdadangog sa saiyang boses, asin nagsusunod saiya.\n42 Asin an siirisay an naggigibo kaini kaipuhan na magresibe kan saiyang kabayaran saiya; kun kaya, para sa saiyang kabayaran iyo an magresibe nin kagadanan, sa mga bagay manunungod sa pagkamatanos, bilang gadan sa gabos nin mga marhay na mga gibo.\n43 Asin ngonian, sakuyang mga katugangan, ako nagmamawot na kamo dapat magdadangog sakuya, nin huli ta ako nagtaram sa enerhiya kan sakuyang kalag; nin huli ta hilnga, ako nakapagtaram sa saindo nin yano na tanganing kamo dae mapapasala, o nakapagtaram uyon sa mga kasugoan nin Diyos.\n44 Nin huli ta ako inapud na magtaram sa arog kaining manera, na uyon sa banal na orden nin Diyos, na yaon ki Cristo Jesu; iyo, ako sinugo na magtindog asin magpatotoo sa mga katawohang ini nin mga bagay na ipinagtaram na kan satuyang mga ama manunungod sa mga bagay na mag-aarabot.\n45 Asin bako sana ini gabos. Dae dae kamo naghuhuna-huna na ako nakaaram kaining mga bagay sa sakong sadire? Hilnga, ako nagpapatotoo sa saindo na ako nanggad nakakaaram na an mga bagay na ini kun saen ako nakapagtaram nanggad totoo. Asin paano daw nindo pighuhuna-huna na ako saindo nakakaseguro?\n46 Hilnga, ako nagsasabi sa saindo sinda ipinagpaaram sa sakuya sa paagi kan Espiritu Santo nin Diyos. Hilnga, ako nag-ayuno asin nagpangadye nin kadakul na mga aldaw na tanganing ako nanggad makaaram kaining mga bagay sa sakuyang sadire. Asin ngonian ako may pagkaaram sa sakuyang sadire na sinda totoo; nin huli ta an Kagurangnang Diyos iyo an nagtukdo kan mga ini sa sakuya sa paagi kan saiyang Espiritu Santo; asin ini iyo an espiritu nin kapahayagan na yaon sa sakuya.\n47 Asin dagdag pa kaini, ako nagsasabi sa saindo na ini kaya ipinahayag sa sakuya, na an mga tataramon na ipinagtataram sa paagi kan satuyang mga ama nanggad totoo, magin pa ini uyon sa espiritu nin propesiya na yaon sa sakuya, na iyo man baya sa paagi ninpagpapaaram kan Espiritu nin Diyos.\n48 Ako nagsasabi sa saindo, na ako nakakaaram kan sadire ko na an anuman baya na sakuyang ipagsasabi sa saindo, manungod sa saiya na maabot, nanggad totoo; asin ako nagsasabi sa saindo, na ako nakakaaram na si Cristo Jesus maabot, iyo, an Ake, an Bugtong na Pinipi kan Ama, pano nin grasya, asin pagkaherak, asin katotoohan. Asin hilnga, iyo ini siya na maabot sa paghale kan mga kasalan nin mundo; iyo, an mga kasalanan kan lambang tawo na may pusog na pagtutubod sa saiyang pangaran.\n49 Asin ngonian ako nagsasabi sa saindo na iyo ini an orden na tanganing ako pinag-apud, iyo, na tanganing magbalangibog sa sakuyang mga namumutan na mga katugangan, iyo, asin an lambang saro na nag-eerok sa kadagaan; iyo, na tanganing magbalangibog para sa gabos, sa gurang na asin hoben, sa uripon asin libre; iyo, ako nagsasabi sa saindo na mga may edad na, asin man sa may katahawan pa sana an edad, asin sa paabuton pa sanang henerasyon; iyo, na tanganing magkukurahaw sa saindo na sinda kaipuhang magsolsol asin magin bagong mundag giraray.\n50 Iyo, kaya nagsabi an Espiritu: Magsolsol, kamo gabos na mga katapusan kan kinaban, nin huli ta an kahadean nin langit harani nang gayo; iyo, an Ake nin Diyos maabot sa saiyang kamurawayan, sa saiyang kakusugan, kamahalan, kapangyarihan, asin pagpapamahala. Iyo, sakuyang namumutan na mga katugangan, ako nagsasabi sa saindo, na an Espiritu nagsabi: Hilnga an kamurawayan kan Hade sa bilog na kinaban; asin man an Hade nin langit na magsisirang sa lalong madaling panahon sa pag-iriba kan gabos na mga kaarakian nin mga tawo.\n51 Asin man an Espiritu nagsabi sa sakuya, iyo, nagkukurahaw sa sakuya na may makusog na boses, na nagsasabi: Maglakaw ka asin magsabi sa mga katawohang ini --- Magsolsol, nin huli ta laen lang kun kamo magsosolsol kamo nanggad dae magmamana nin kahadean nin langit.\n52 Asin giraray ako nagsasabi sa saindo, an Espiritu nagsabi: Hilnga, an panti-ok naka-amba na sa ugat kan kahoy; kun kaya an lambang kahoy na dae nagbubunga nin marhay na prutas itutumba asin igagatong pasiring sa kalayo, iyo, an kalayo na dae nanggad nauubos, magin ini bakong napaparong na kalayo. Hilnga, asin giromdoma, an Solong Banal iyo an nagtaram kaini.\n53 Asin ngonian sakuyang namumutan na mga katugangan, ako nagsasabi sa saindo, kamo daw kayang makakatagal kaining mga kasabihan; iyo, kamo daw kayang ipaggilid an mga bagay na ini, asin turutungan an Solong Banal sa irarom kan saindong mga bitis; iyo, kamo daw kayang magpalangkaw sa kapaabaw-abawan kan saindong mga puso; iyo, kamo daw padagos pa man giraray sa pagsusul-ot nin mga mamahalon na bado asin ipagpamugtak an saindong mga puso sa mga daeng kamugtakan na mga bagay kan mundo, kan saindong mga kayamanan?\n54 Iyo, kamo daw magpapadagos sa paghuhuna na kamo mas marhay kesa sa iba; iyo, kamo daw magpapadagos sa pagpepersiger kan saindong mga katugangan, na iyo an nagpakumbaba kan saindang mga sadire asin naggibong maglakaw sa pagsunod kan banal na orden nin Diyos, na kun saen sinda pinagdara pasiring kaining simbahan, na ipinagpabanal sa paagi kan Espiritu Santo, asin sinda nakapaghimong gumibo nin mga gibong uyon para sa pagsosolsol---\n55 Iyo, asin kamo daw magpapadagos sa pagtalikod kan saindong mga likod sa kapobrehan, asin sa mga nangangaipo, asin sa pagtatago kan saindong mga kabuhayan sa sainda?\n56 Asin sa panghuri, kamo gabos na nagpapadagos kan saindong mga karigsokan, ako nagsasabi sa saindo na an mga ini iyo an mga itutumba asin igagatong pasiring sa kalayo laen lang kun sinda hidaleng magsosolsol.\n57 Asin ngonian ako nagsasabi sa saindo, kamo gabos na nagmamawot na magsunod sa boses nin marhay na pastor, magdulok kamo paluwas gikan sa saindong karigsokan, asin magin kamo separado, asin dae kamo magdutdot kan saindang bakong malinig na mga bagay; asin hilnga, an saindang mga pangaran pupuraon, na tanganing an mga pangaran kan mga mararaot dae maibibilang sa mga pangaran kan mga matatanos, na tanganing an tataramon nin Diyos mapupuwedeng mautob, na nagsasabi: An mga pangaran nin mga mararaot dae maihalo sa mga pangaran kan sakuyang mga katawohan;\n58 Nin huli ta an mga pangaran kan mga matatanos isusurat sa libro nin buhay, asin sa sainda ako magtatao nin pamana sa sakong tuong kamot. Asin ngonian, sakuyang mga katugangan, ano daw an saindong maisasabi laban kaini? Ako nagsasabi sa saindo, kun kamo magtataram laban kaini, ini daeng halaga, nin huli ta an tataramon nin Diyos kaipuhang mautob.\n59 Nin huli ta ano bayang pastor an yaon sa saindo na igwa nin kadakul na karnero na habong magbantay sa sainda, na tanganing an mga lobo dae makalaog asin karakanon an saiyang kawan? Asin hilnga, kun an sarong lobo nakalaog sa kawan bako daw na saiyang bubugawon ini paluwas? Iyo, asin sa huri, kun kaya niya, saiyang gagadanon ini.\n60 Asin ngonian ao nagsasabi sa saindo na an marhay na pastor nag-aapud sa saindo; asin kun kamo makakadangog sa saiyang boses saiya kamong dadarahon palaog sa saiyang kawan, asin kamo magigin karnero niya; asin siya magsusugo saindo na kamo dae magtugot na makalaog an marumpot na lobo sa pag-iriba nindo, na tanganing kamo dae mapahamak.\n61 Asin ngonian ako, si Alma, naghimong magsugo saindo sa lenguwahe niya na iyo an nagsugo sakuya, na kamo mag-obserbang gibohon an mga tataramon na sakuyang ipinagsasabi sa saindo.\n62 Ako nagtataram sa paagi nin pagsugo sa saindo na kabale nin simbahan; asin sa iba na bakong kabale sa simbahan ako nagtataram sa paagi nin imbitasyon, na nagsasabi: Madya asin magpabunyag pasiring sa pagsosolsol, na tanganing kamo man magin kaparte kan prutas nin kahoy nin buhay.\n# posted by Unknown @ 9/08/2005 03:00:00 PM


Home / Caramoan / News / 7 anyos na aki, nasapotan nin salabay sa Caramoan\n7 anyos na aki, nasapotan nin salabay sa Caramoan\nBicol Standard Newspaper Sunday, August 05, 2018 Caramoan, News\nNAGA CITY (Bicol Standard) -- Saro pang aki, 8 anyos an edad an aksidenteng nasapotan nin salabay (jelly fish) mientras na nagkakarigos sa dagat, sa tungod kan Matukad Island, sa Brgy. Paniman, Caramoan, Camarines Sur.\nSegun sa report na nakaabot sa hepatura kan pulis, an aki maogmang naglalangoy sa gilid na parte kan dagat kaiba an ibang miembros kan saindang familya kan masaprangan niya an kasyahan nang pagkadakula na salabay.\nNin huli ta malabog an dagat, dai narisa kan aki na igwa palan nin salabay sa lugar na saiyang pig kakarigoan.\nHaros naubos na nagkurapot sa lawas kan aki an mga gamat kan salabay, na iyo an naging causa kan pagkasulo kan saiyang kublit.\nNaaramman sa imbestigasyon na an biktima pig bubulong ngonian sa medical center sa Caramoan.\nEnot kaini, kan sarong bulan maroromdoman na sarong 7 anyos na Italian National an nasapotan man nin salabay asin nagadan, mantang kan magkarigos sa kapareyong lugar.\nNagpaluwas na nin patanid an mga awtoridad na ibitaran an siring na aksidente, orog nang ngonian na mga bulan iyo an panahon na dakul an salabay.\nAn Paniman, Caramoan iyo an lugar na paboritong bisitahon kan mga turista nin huli sa gayon kan kapalibotan.\n7 anyos na aki, nasapotan nin salabay sa Caramoan Reviewed by Bicol Standard Newspaper on Sunday, August 05, 2018 Rating: 5


Galacia 4 | Bibliya Online | New World Translation\nBako nang mga uripon, kundi mga aki (1-7)\nPagmalasakit ni Pablo sa mga taga Galacia (8-20)\nSi Hagar asin si Sara: duwang tipan (21-31)\nAn Jerusalem sa itaas na satuyang ina talingkas (26)\n4 Ngunyan sinasabi ko sa saindo na miyentras na aki pa an tagapagmana, dai siya naiiba sa sarong uripon, maski ngani siya an kagurangnan kan gabos na bagay, 2 kundi nasa irarom siya nin mga nangangataman asin mga katiwala sagkod na umabot an panahon na patiinot na itinalaan kan saiyang ama. 3 Kaagid kaiyan, kita man, kan kita mga aki pa, uripon kita kan mga gibo-gibo asin kaisipan kan kinaban. 4 Alagad kan mag-abot an katapusan kan itinalaan na panahon, isinugo nin Diyos an saiyang Aki, na ipinangaki nin sarong babayi asin napasairarom nin katugunan, 5 tanganing paagi sa pagbayad nin sarong halaga mapatalingkas niya idtong mga nasa irarom nin katugunan, asin sa siring ampunon kita nin Diyos bilang mga aki. 6 Ngunyan huling kamo mga aki, ibinugtak nin Diyos sa satuyang mga puso an espiritu na yaon sa saiyang Aki, asin iyan nagkukurahaw: “Abba,* Ama!” 7 Kaya bako ka nang sarong uripon kundi saro nang aki; asin kun sarong aki, ginibo ka man nin Diyos na magin tagapagmana. 8 Minsan siring, kan dai pa nindo midbid an Diyos, mga uripon kamo kaidtong mga bako man talagang diyos. 9 Alagad ngunyan na namidbid na nindo an Diyos, o puwede man sabihon na, namidbid na kamo nin Diyos, ano ta binabalikan nindo giraray an maluya saka daing serbing mga bagay asin gusto nindo giraray magpauripon sa mga ini? 10 Maingat kamong nag-uutob o nagseselebrar nin mga aldaw asin mga bulan asin mga panahon saka mga taon. 11 Natatakot ako para sa saindo, ta tibaad nasayang sana an mga paghihinguwa ko para sa saindo. 12 Mga tugang, arog ako sa saindo kaidto, pero nagbago ako. Kaya ngunyan nakikimahirak ako sa saindo, magbago man kamo kun paanong nagbago ako. Dai nindo ako trinato nin maraot kaidto. 13 Alagad aram nindo na dahil sa pigmamati ko sa hawak* kaya inot akong nagkaoportunidad na ipahayag an maugmang bareta sa saindo. 14 Asin dawa ngani nagin pagabat sa saindo an pigmamati ko, dai nindo ako hinamak o ikinauyam; kundi inako nindo ako siring sa sarong anghel nin Diyos, siring ki Cristo Jesus. 15 Hain na an kaugmahan nindong idto? Huli ta sigurado ako na, kun magigibo sana nindo, huhulwaton nindo an saindong mga mata asin itatao iyan sa sako. 16 Pero ngunyan, kaiwal na daw an hiling nindo sa sako dahil itinataram ko sa saindo an katotoohan? 17 Pinagmamaigutan nindang madara kamo, pero bako para sa marahay na katuyuhan; gusto nindang irayo an buot nindo sa sakuya, tanganing sa sainda na kamo magsunod. 18 Minsan siring, magayon man talaga kun an saro nagmamaigot na madara kamo para sa marahay na katuyuhan, asin dapat na bako lang ini sa panahon na kaibanan nindo ako. 19 Mga aki ko, dahil sa saindo nakakamati giraray ako nin kulog na siring sa namamatian nin sarong inang nangangaki, asin magpapadagos an kulog na ini sagkod na maipahiling na nindo an personalidad ni Cristo. 20 Kun puwede lang na yaon ako diyan sa saindo ngunyan asin makapagtaram ako sa naiibang paagi, huli ta dai ako natutuninong nin dahil sa saindo. 21 Sabihon nindo sa sako, kamong mga gustong mapasairarom nin katugunan, Dai daw nindo nadadangog kun ano an sinasabi kan Katugunan? 22 Halimbawa, nasusurat na si Abraham nagkaigwa nin duwang aking lalaki, an saro sa suruguon na babayi asin an saro sa talingkas na babayi; 23 alagad an aki kan suruguon na babayi namundag paagi sa ordinaryong pangangaki* mantang an aki kan talingkas na babayi namundag paagi sa sarong panuga. 24 Puwede ining mansayon bilang sarong simbolikong drama; huli ta an mga babaying ini nangangahulugan nin duwang tipan, na an saro iyo idtong sa Bukid nin Sinai; nagprodusir ini nin mga aki para sa kauripnan asin an tipan na ini iyo si Hagar. 25 Buweno, si Hagar nagrerepresentar sa Sinai, sarong bukid sa Arabia, asin siya an katumbas kan Jerusalem ngunyan, huli ta an Jerusalem ngunyan pati an mga aki kaini mga uripon. 26 Alagad an Jerusalem sa itaas talingkas, asin siya an satuyang ina. 27 Huli ta nasusurat: “Mag-ugma ka, ika na babaying baog na dai nangangaki; magkurahaw ka sa kagaya-gayahan, ika na babaying dai nakakaeksperyensiya nin kulog nin pangangaki; huli ta an mga aki kan babaying pinabayaan mas dakul kisa sa mga aki kan babaying may agom.” 28 Ngunyan mga tugang, kamo mga aki sigun sa panuga kapareho kaidto ni Isaac. 29 Alagad kun paanong pinersegir kaidto kan saro na namundag paagi sa ordinaryong pangangaki* su saro na namundag paagi sa espiritu, iyo man an nangyayari ngunyan. 30 Minsan siring, ano an sinasabi sa Kasuratan? “Palayasa an suruguon na babayi asin an saiyang aki, huli ta an aki kan suruguon na babayi dai nanggad magigin tagapagmana kaiba kan aki kan talingkas na babayi.” 31 Kaya mga tugang, kita mga aki, bako nin sarong suruguon na babayi, kundi kan talingkas na babayi.\n^ Sarong tataramon sa Aramaiko na nangangahulugan na “O Ama!”\n^ Sa literal, “namundag sigun sa laman.”


Paggamit nin manga plastic ibabawal na sa 2 LGUs sa CSur\nDuwang lokal na gobierno sa Camarines Sur an estricto nang ibabawal an paggamit nin mga plastic, styrofoams asin iba pang kaparejong materyales parte kan saindang programa sa kapalibotan.\nSa Ciudad nin Naga, si Alcalde Nelson Legacion nagpaluwas nin executive order alagad limitado sana an saindang implementasyon sa ano man na actividades na gigibohon sa laog kan City Hall mientras na sa Pili, Camarines Sur sinabi ni Alcalde Tomas Bongalonta na nagpasar sinda nin ordinansa bako lang sa saindang municipio envez kabale sa mercado.\nAn pagbawal sa paggamit nin mga plastic, styrofoams asin iba pang kaparejong materyales sa ano man na actividades sa City Hall pig-anunciar ni Alcalde Legacion sa saiyang toma posisyon kan Hulyo Uno nganing pakusogon an programa sa Environment asin ini kabale sa prioridad niya sa enot na sangatos diyas sa pagtukaw sa puesto.\nSa entrevista man kan Bicol Mail ki Johaan Dela Rosa, pamayo kan Naga City People’s Council (NCPC) sinabi kaini na saindang pinapaboran an programa kan alcalde sa kapalibotan asin saindang pigrecomendar na mag-isyu na nin executive order mientras na pendiente sa Sangguniang Panlungsod an propuestong ordinansa na may titulong ‘’Ordinance prohibiting the use of plastic bags in dry goods, regulating its utilization on wet goods, and providing penalties for violation thereof’’.\nAn ordinansa yaon pa sa Committee on Environment ni Consejal Salvador Del Castillo asin liwat niyang isusunad ngonian na 13th Sangguniang Panlungsod sa pamamayo ni Bise Alcalde Nene De Asis.\nSinabi ni Alcalde Bongalonta an LGU Pili, pigtulod na magkaigwa na nin ordinansa contra sa paggamit nin mga plastic huli ta ini an nakakabara sa mga drainage sa saindang banwaan na nagiging causa kan tubig baha.\nAntes estrictong iimplementar magkakaigwa muna sinda nin mahiwas na information drive, sabi pa ni Bongalonta. (dpa)


Trinidad Hermenegildo Pardo de Tavera y Gorricho\n(1857-04-13)Abril 13, 1857\nMarso 26, 1925(1925-03-26) (edad 67)\nParasurat, doktor, naturalista, historyador\nJuan VI Pardo de Tavera (apoon)\nFélix Pardo de Tavera, aki\nMaría de la Paz Pardo de Tavera de Luna (tugang)\nSi Trinidad Hermenegildo Pardo de Tavera y Gorricho ( Abril 13, 1857- Marso 25, 1925) sarong doktor, botaniko, cientifico asin humanistang Filipino. Nagin man siyang aktibo sa pulitika asin tinogdas an Partido Federal, an pinakaenot na partido pulitikal kan nagin kolonya kan Estados Unidos an Filipinas. Siya man an kagtogdas kan peryodikong La Democracia. Nagin siyang kaapil sa Kumisyon kan Filipinas. Sa tahaw kan pagkasibot niya sa gobyerno sibil, nakua pa niyang sumurat nin mga libro dapit sa medisina, sa botanika, paleografo, linggwistika, numismatika, kartografo, historya, edukasyon asin sa sosyolohiya.\nSaro siyang bibliofilo asin bibliografo. Maonabihan pa, siya an pinakaenot nakapirma sa "Libro I de Profesionales Registrados" kan 25 de enero, taon 1902.\n2 Pagputok kan Rebolusyon asin pag'abot kan mga Amerikano\n3 Mga Napalagdang obra\nLulobngan ni Pardo de Tavera sa Paris, Pransya\nSi Pardo de Tavera namundag sa Manila. An saiyang ama iyo si Felix Pardo de Tavera, sarong abogadong Espanyol asin opisyal sa gobyerno; an ina niya iyo si Juliana Gorricho, aki nin mayayaman na Filipinong mag'agom. Kan magadan an ama niya, si Trinidad nagsayuma na akoon an titulo kan saiyang lolo-sa-ama, komo Marquis de Magahon.\nSi Trinidad nag'adal sa mga prestihiyosong mga eskwelahan. Sa primarya asin sekundarya, nag'adal siya sa Ateneo de Manila. Nakua niya man an Batsilyer en Artes sa Unibersidad kan Sto Tomas pero tinapos an kurso sa Unibersidad kan Paris ta duman na naghubo an saiyang pamilya. An saindang harong sa Paris nagin maimbong na padumanan asin lingaan kan mga Filipinong nag'aaradal sa Paris arog ka Jose Rizal, Juan Luna asin an tugang kaning si Antonio Luna.\nKan taon 1892, si Pardo de Tavera nag'ule sa Filipinas, nagpraktis medisina, sabay nagtukdo sa mga kursong Medisina sa Unibersidad kan Sto. Tomas, alagad naribaraw an karera niya gibo kan nagputok na an rebolusyon kan 1896.\nPagputok kan Rebolusyon asin pag'abot kan mga Amerikano[liwaton | liwaton an gikanan]\nSi Pardo de Tavera nagbali sana sa ika-2ng kabtang kan rebolusyon, bako bilang manlalaban sa lantad nin batalya, kundi komo representante kan Cebu para sa Kongreso nin Malolos. Nag'ayon siya sa pagpanday asin pag'ama kan si Konstitusyon kan Enot na Republika nin Filipinas. Kan an gobyerno rebolusyunaryo nagtogdas kan Unibersidad LIteraryo kan Filipinas, siya pigdesignar na saro sa matokdo sa medisina asin surgery. Alagad an gobyernong Malolos madali sana an buhay ta nag'abot na an mananakop na mga Amerikano. An iba kan si mga Filipino padagos na naglaban sa batalya, an iba naglaban paagi kan saindang mga surat asin pluma. An iba daing girong na nagpurule na sana sa mga harong ninda asin inako an paki'areglo sa Amerika. Si Pardo de Tavera saro sa nagbaya sa tamboan na gobyernong Filipino, asin nagtindog siya sa prinsipyong "ikararahay kan interes kan banwaan na maki'areglo na sana sa poderosong mananakop". Nagin malinaw an panindogan niya kan siya nagtogdas kan La Democracia sarong peryodiko na nagtolod kan kaisipan na makisaro na an Filipino sa mga pagboot kan mananakop, asin ini tolos na pig'oyonan an pagproklama kan Enot na Kumisyon Filipino, alagad an iba pinag'apod siyang traydor asin pasaluib sa mga intereses kan banwang Pilipino.\nSa pagladawan ni Nick Joaquin saiya sa sinurat niya sa "Jose Rizal: July 19, 1861-December 30, 1896" (napalaman sa A Question of Heroes (Makati: Ayala Museum, 1977), siya\n"..saro katawo na nag'abot sa punto kinaongis niya an dugong Malay asin Kastila sa saiyang pagkatawo mala ta siya an saro sa pinakaenot na nagin sajonista asin, bilang myembro kan Kumisyon Filipino kan mga taon 1900, nakipagtusay nanggad na mataldok an Ingles sa Filipinas, asin nagkaigwa nin makuring hogophogop na mabungkal an anoman na gira nin kulturang Espanyol sa islang Filipina. An bagay na ini, sa maraot man o sa marhay, si Trinidad Pardo de Tavera, na haros dai tana maromdoman, sarong gayo sa nagdikta kan satong kinaabtan."\nNagin siyang Direktor kan National Library kan Filipinas poon Enero 23, 1923 sungdo Marso 25, 1925.\nMga Napalagdang obra[liwaton | liwaton an gikanan]\nConsideraciones Sobre el Origen del Nombre de los Números en Tagalog (sa Kastila)\nContribucion Para El Estudio de los Antiguos Alfabetos Filipinos (sa Kastila)\nEtimología de los Nombres de Razas de Filipinas (sa Kastila)\nEl legado del ignorantismo. Binasa sa sarong kumperensya nin mga maestro sa Baguio kan Abril 23, 1920.\nThe Medicinal Plants of the Philippines (sa Ingles)\nAn magkapira kan mga sinurat niya nakaiba na sa "Proyekto Gutenberg":\nConsideraciones sobre el nombre de los números en tagalog, (kastila)\nContribución Para El Estudio de los Antiguos Alfabetos Filipinos (kastila)\nThe Medicinal Plants of the Philippines Ingles\nThe Legacy of Ignorantism Ingles\nNatonal Historical Institute: Pabisto ki Trinidad Pardo de Tavera\nFilipino Librarian: Mga lektura dapit sa buhay asin mga obra ni Trinidad Pardo de Tavera\nRetrato ni Pardo de Tavera sinapi' sa saray kan National Library kan Filipinas sa maboot na pagtugot ni Mr. Narciso Cruz, an hepe kan Special Division, Filipiniana Section.\nPinaghugot gikan sa "https://bcl.wikipedia.org/w/index.php?title=Trinidad_Pardo_de_Tavera&oldid=166797"\nHuring pigliwat an pahinang ini kan 17 Enero 2018, alas 15:54.


Rep. Bordado, Legacion, De Asis nangenotan sa survey\nDai pa nagbabari an record kan Ateneo Social Science Research Center kan Ateneo de Naga University kun ano an resulta kan saindang survey iyo man an resulta sa eleksyon.\nAlagad si assistant researcher Joshua Ruizo kan makaulay kan Bicol Mail, sinabi kaini na puedeng magkibrada pa an resulta depende sa isyu mantang masikad na an karampanyahan sa pirilian lokal sa Marso 29.\nSa pinaluwas na 2019 first quarter Ateneo Publication Poll, si incumbent Congressman Gabriel H. Bordado Jr., Bise Alcalde Nelson Legacion asin Consejal Cecilia ‘’Nene’’ De Asis iyo an mga nangengenotan na napipili kan Naguenos sa maabot na pirilian sa Mayo 13.\nSa three-cornered congressional fight sa tercer distrito kan Camarines Sur si Bordado (LP) nakakua nin 40 por ciento, nagsusunod sa saiya iyo si dating congresista Luis Villafuerte (NPC) na igwang 24 por ciento asin nag-iikatolo iyo si dating congressman Cho Roco (IND) na igwa sanang 14 por ciento. Alagad igwang 15% an sagcod sa ngonian undecided asin 8% ma-abstain.\nSi Legacion na nagdadalagan sa cargong alcalde nakakua nin 50.0 por ciento contra sa nagsusunod sa saiya na si Fortunato ‘’Tato’’ Mendoza igwang 24.0 por ciento asin nag-iikatolo iyo si dating consejal Luis Orega na igwa sanang 0.7 por ciento. Alagad igwang 18.3% nin Nagueños an mga undecided asin 7% ma-abstain.\nAn campo kan TM Smart ni Mendoza nagsabi man na dugay na an laban sa pirilian lokal mientras na mapuon pa sana an campaign period sa Marso 29 asin igwa sindang iluluwas na mga isyu laban sa City Hall.\nSa mga nagdadalagan na bise alcalde si Consejal De Asis nakakua nin 70.0 por ciento, nagsusunod sa saiya si Lito Miranda igwang 6.8 por ciento asin Felix Riva nakakua sana nin 0.3 por ciento mantang 14.8 por cientong mga undecided asin 7.8 por ciento nagsabi na ma-abstain sinda.\n(Resulta sa survey sa mga consejal nasa english section)\nPigbasehan an public opinion poll hali sa veinte siete barangay kan ciudad asin sa 400 na mga respondiente.\nKabale pa sa resulta kan survey, an pagtao nin trabajo asin livelihood dapat tawan man prioridad kan lokal na gobierno.\nSinabi pa na 43 por ciento sa ciudad an considerado an saindang sadiri bilang mga pobre. Alagad ini naglangkaw nin 4.5 por ciento kun ikukumpara kan nagtalikod na taon na 38.5 por ciento. (dpa)


Bako na sanang kuarta an mapagana o mapadaog nin sarong kandidato sa nagdadangdang na eleksyon 2022.\nTa kun iisipon an mga kandidato kan ambos lados o kan maniba-ibang partido politikal kan ambos lados igwa nin kapital ta dai yan masuso sa vida politika kun mayong para gastos.\nPero huli sa kamugtakan kan panahon sa Pilipinas asin sa enterong kinaban na dakul an nag-aagrangay huli sa problema sa ekonomiya bako lang kuarta an mabulong kan helang kan ekonomiya kundi orog na an mga isyu.\nHalimbawa digdi sa satong nasyon sabi ni Presidente Duterte kan siya nagkakampanya pa kun siya an makatukaw babaguhon niya an mga provisiones kan Constitution na bakong marhay sa mga Pilipino.\nSabi niya babagohon an pasistema kan gobyerno pasiring sa presenteng presidential asin kongreso na may duwang camara ( Senado asin camara de Representantes) asin papakarhayon an pig-aapod na justice system o an sistema de judicatura ngarig dai maapi an mga pobre kan mga mayaman.\nSabi ni Digong kadto kan 2015, an Pilipinas maguiguin libre na sa Imperial Manila o an kada rehiyon o estado masaderi nang gobyerno sa pagmanihar kan ekonomiya, pag-kolekta nin mga buwis asin pag-pasar nin mga leyes.\nAn kada estado independiente sa lambang saro depende sa saindang pangangaipo asin kusog kan saindang ekonomiya. Pero pag-abot sa isyu kan saindang seguridad an gobyerno nasyonal sa pangengenot kan Primero Ministro asin Kongreso o Parliamento iyo an may poder asin mamatu-mato.\nIyan an pig-aapod na sisteme Federal arog kan Amerika asin ibang nasyones sa Europa asin Aprika.\nMatapos na an saiyang turno pero mayong nangyayari sa siring na kaisipan. Nata ta an Constitution amo man gilayon na pig-panday kan panahon ni Presidente Corazon Aquino asin iyo pa an mag-rereynar sagkod ngonyan.\nAn Imperial Manila yaon man giraray asin dikit-dikit an mga lideres lokal asin mga pamayo kan LGU minadaralagan sa Malacanang asin iba pang opisina nasyonal sa dikit na pangangaipo.\nIyan an simbagon ni Duterte asin kan saiyang kandidato sa karampanyahan.\nIni man oposisyon o Partido Liberal asin mga Yellowtards masimbag man sa hapot kun tano kontra sinda sa Tsina alagad pirming pabor sa Amerika.\nSiring man an presenteng administrasyon masimbag sa hapot kan mga tao kun tano ta Tsina sana an padangat ninda.\nAn isyu kan West Philippine Sea simbagon bako lang kan administrayon kundi pati kan oposisyon.\nAn Liberal mapaliwanag kun tano ta pigsuko ninda an sobereniya kan nasyon, kan panahon ni Pinoy kun kaya an mga barko kan Intsik nakalaog sa mga teretoryo kan Pilipinas.\nAn NPA man maski nagboycot kan Snap Election kan 1986 dapat maglantad o mag-butwa ngonyan.\nMayo na nin anti-sobersyon law. Pero ano an kinakatakot ninda kun sinda mag-ako na sinda NPA ta gusto na nindang magsangli sa presenteng gobyerno na segun sa sainda man sana maluyang klase na dapat ribayan na.\nAno an maraot kun apudon sindang kolor pula, ano ta dai ninda maako na sinda talaga komunista?\nAn importante sinda mag lantad asin magkarandidato sa mga puesto lokal asin nasyonal kan satuyang gobyerno.\nMakusog sinda sa mga kabukiran asin mga baryo, igwa sindang mga kabuhan sa mga ciudades kaya puede sindang manggana sa eleksyon asin magtabang sinda sa pagpadalagan kan gobyerno.\nDapat maglibot sinda sa mga barabanwaan asin ipaliwanag an mga isyu.\nArog sa ibaba igwa man mainit na isyu na koronektado sa provincia, sa rehiyon asin nasyonal. Mas maiinit an isyu na kun minsan personal asin moral.\nHalimbawa ang paggamit nin Tagalog digdi sa Kabikolan.\nUrulayan ta sa masunod na diskusyon.